Angin kencang di timur Sabah

KUALA LUMPUR, 13 Jamadilakhir 1443H, Ahad – Angin kencang di timur Sabah dijangka berterusan hingga 18 Januari ini, dengan keadaan itu boleh menyebabkan peningkatan kelembapan yang berpotensi membawa hujan berterusan di kawasan berkenaan.

Jabatan Meteorologi Malaysia (MetMalaysia) menerusi satu kenyataan yang dimuat naik di laman Twitter memaklumkan, kebanyakan kawasan di Semenanjung Malaysia mengalami cuaca panas dan kurang hujan terutama negeri-negeri di utara pada tempoh berkenaan.

Dapatan itu adalah berdasarkan analisis model Model Penyelidikan dan Ramalan Cuaca MetMalaysia (MET-WRF), Pusat Ramalan Cuaca Julat-Sederhana Eropah (ECMWF) dan Sistem Ramalan Global (GFS).

MetMalaysia memaklumkan, mereka telah mengeluarkan amaran hujan berterusan tahap waspada melibatkan Sabah yang sedang berkuat kuasa hingga 18 Januari, di samping amaran angin kencang dan laut bergelora peringkat kategori pertama juga telah dikeluarkan bagi perairan pantai Sarawak dan Sabah yang diramal berterusan hingga 20 Januari.

Amaran tahap waspada atau kuning merujuk kepada keadaan hujan berterusan yang dijangka berlaku dalam tempoh satu hingga tiga hari.

Amaran angin kencang dan laut bergelora peringkat kategori pertama pula membabitkan angin kencang dengan kelajuan angin dari 40 ke 50 kilometer sejam dan atau laut bergelora dengan ketinggian gelombang sehingga 3.5 meter.

Justeru, MetMalaysia menasihatkan orang awam sentiasa merujuk laman web www.met.gov.my dan semua media sosial serta memuat turun aplikasi myCuaca bagi mendapatkan maklumat terkini serta sahih. – Bernama


Mahkamah Singapura bebaskan rakyat Malaysia atas tuduhan dadah

SINGAPURA, 27 Syawal 1443H, Sabtu – Dua lelaki yang sebelum ini didapati bersalah kerana mengedar dadah, termasuk seorang rakyat Malaysia, dibebaskan oleh Mahkamah Rayuan Singapura pada Jumaat (27 Mei), lapor media tempatan.

Akhbar The Straits Times melaporkan, panel tiga hakim yang diketuai Ketua Hakim Sundaresh Menon, membenarkan rayuan warga Singapura, Raj Kumar Aiyachami, 40, atas sabitan bersalah dan hukuman mati yang dikenakan terhadapnya.

Laporan itu turut menyatakan, mahkamah turut membebaskan warga Malaysia, Ramadass Punnusamy,41, atas sabitan bersalah dan hukuman penjara seumur hidup serta 15 sebatan.

Rayuan kedua-dua lelaki itu berkisar terhadap isu sama ada mereka tahu mengenai dadah terbabit, lapor akhbar dalam talian itu.

Pasangan itu dituduh berkait dengan sebuah beg dadah mengandungi tidak kurang daripada 1.875 kanabis.

Memetik peguam Ramadass, Eugene Thuraisingam, laporan itu menyatakan, pas sementara untuk Ramadass berkemungkinan sedang diaturkan oleh Pihak Berkuasa Imigresen kerana pas masuknya ke negara itu sudah pun luput. – Bernama


Rumah ahli ISMA Gombak musnah dalam kebakaran

MERSING, 20 Syawal 1442H, Selasa – Rumah ahli Ikatan Muslimin Malaysia (ISMA) cawangan Gombak, Sakinah Md Amin musnah dalam kebakaran di Kampung Jemari, Pengkalan Batu di sini, malam tadi.

Kebakaran itu memusnahkan hampir 95 peratus rumah separuh kekal berkenaan selain sebuah kereta Perodua Kancil dan pacuan empat roda jenis Hilux musnah 90 peratus.

Difahamkan kejadian berlaku ketika Sakinah, 21, sedang berbuka puasa enam dengan ditemani ibu dan ayahnya kira-kira jam 7.15 malam.

Menurut saudara mangsa, Zuraida Mohd Shah kejadian dipercayai berpunca daripada lilin yang dipasang susulan berlaku gangguan bekalan elektrik ketika itu.

Berikutan itu, ISMA Gombak memohon kerjasama ahli untuk membuat kutipan sumbangan ikhlas serta menghebahkan perkara ini kepada orang ramai.

Sumbangan boleh dibuat kepada kepada akaun Maybank ISMA Gombak 564799105895 beserta rujukan Sakinah.

Terdahulu, jurucakap Jabatan Bomba dan Penyelamat negeri Johor berkata, Pusat Gerakan Operasi (PGO) Negeri Johor menerima panggilan kecemasan kebakaran rumah pada 7.30 malam semalam.

Beliau berkata, sebuah jentera Fire Rescue Tender (FRT), Unit Bantuan Perkhidmatan Kecemasan (EMRS) dan Light Fire Rescue Tender (LFRT) dari Balai Bomba dan Penyelamat Mersing dan Endau dengan kekuatan 16 anggota ke lokasi kejadian.


Belanjawan 2021: Lanjutkan moratorium bantu rakyat

KUALA LUMPUR, 17 Rabiulawal 1442H, Selasa – Kerajaan dicadang melanjutkan tempoh moratorium dalam Belanjawan 2021 yang akan dibentangkan Jumaat ini bagi meringankan beban individu dan perniagaan yang terjejas, sehingga tidak mampu membayar balik pinjaman mereka.

Pensyarah Kanan Putra Business School Prof Madya Dr Ahmed Razman Abdul Latiff berkata bank-bank di negara ini, terutamanya bank-bank di bawah kerajaan seperti Agro Bank, masih berupaya memberikan moratorium itu.

“Agro Bank contohnya di bawah Kementerian Kewangan, apa salahnya diberikan moratorium kepada petani, pesawah, peladang kerana mereka ini akan menyumbang kembali kepada industri agro makanan negara,” katanya dalam program Ruang Bicara bertajuk Belanjawan 2021: Apa Rakyat Mahu terbitan Bernama TV.

Ahmed Razman berkata bank komersial juga dilihat mampu melaksanakan moratorium apabila lapan bank tempatan dilaporkan mencatatkan jumlah keuntungan sebelum cukai berjumlah RM35 bilion, untuk dua tahun berturut-turut iaitu pada 2018 dan 2019.

Malah, katanya, laporan suku tahun kedua tahunan bank menunjukkan mereka masih lagi mencatat keuntungan walaupun terdapat bank yang mengumumkan tidak memberi dividen interim kepada pemegang saham.

Selain itu, beliau berkata kerajaan perlu memberi fokus kepada menawarkan peluang kerja baharu melalui ekonomi digital bagi memastikan Malaysia mampu menjadi negara pengeluar dan pencipta berbanding negara pengguna.

“Kita tidak boleh buat benda yang sama setiap tahun tetapi mengharapkan keputusan berbeza jadi kerajaan kena berani mencuba benda baru seperti dalam ekonomi digital atau penggunaan teknologi oleh golongan muda.

Mereka ini mempunyai pemikiran yang kreatif dan inovatif dan jika diberi peluang untuk menaik taraf kemahiran dan pengetahuan, mereka boleh menjana pendapatan melalui pekerjaan bukan tradisional, melangkaui sempadan negara asalkan ianya memberi nilai tambah ke atas industri sedia ada,” katanya.

Bagi tujuan itu, Presiden Majlis Belia Malaysia (MBM) Jufitri Joha mahu kerajaan memberi keutamaan kepada peningkatan kemudahan digital termasuk jalur lebar terutama di kawasan luar bandar bagi memastikan belia mudah menjalankan keusahawanan melalui platform itu.

Perkhidmatan yang boleh ditawarkan melalui media sosial boleh membantu siswazah yang berdepan pengangguran mencari pendapatan untuk meneruskan kehidupan selepas tamat belajar. – Bernama


Undi awal PRN Johor bermula 8 pagi

JOHOR BAHRU, 5 Syaaban 1443H, Selasa – Sebanyak 63 pusat mengundi bersiap sedia dibuka bagi proses pengundian awal Pilihan Raya Negeri (PRN) Johor ke-15 yang bermula 8 pagi, hari ini.

Lebih 22,000 anggota pasukan keselamatan terdiri daripada Angkatan Tentera Malaysia (ATM), Polis Diraja Malaysia (PDRM) dan Pasukan Gerakan Am (PGA) serta pasangan masing-masing layak mengundi hari ini.

Kemudahan di Ibu Pejabat Polis Kontijen (IPK) Johor di Jalan Tebrau di sini dan 10 Ibu Pejabat Polis Daerah di seluruh negeri serta beberapa pejabat kerajaan turut dijadikan sebagai pusat mengundi.

Anggota tentera akan mengundi di Kem Mahkota, Kluang; Kem Tebrau, Ulu Tiram; Kem Batalio Ke-10 Rejimen Askar Melayu Diraja (RAMD), Batu Pahat dan Kem Rejimen Keempat Artileri Diraja (4RAD), Segamat.

Sementara itu, anggota PGA dan pasangan masing-masing akan mengundi di Batalion ke-5, pasukan PGA di Simpang Renggam, Kluang dan Batalion ke-6 PGA di Bakri, Muar.

Seramai 239 calon bertanding merebut 56 kerusi pada PRN kali ini.

Hari pengundian PRN Johor ditetapkan pada 12 Mac (Sabtu) ini. – Bernama


Nie Ching pertahan pembinaan SJKC Too Joon Hing, dakwa ia keperluan mendesak

BANGI, 27 Rabiulawal 1443H, Rabu – Ahli Parlimen Kulai, Teo Nie Ching berkata, pembinaan Sekolah Jenis Kebangsaan Cina (SJKC) Too Joon Hing di Seksyen 5 Bandar Kinrara, Puchong merupakan satu keperluan mendesak.

Beliau berkata, berdasarkan laporan Bahagian Perancangan dan Penyelidikan Dasar Pendidikan (EPRD) pada tahun 2018, tapak asal SJKC Too Joon Hing di Taman Putra Prima, Puchong ketika waktu itu hanya ada 16 peratus penduduk Cina.

“Bagaimanapun, pada tahun yang sama, beberapa pertubuhan dan penduduk di Puchong telah menyuarakan keperluan segera untuk pembinaan SJKC baharu akibat masalah kepadatan pelajar di SJKC Sin Ming, SJKC Han Ming dan SJKC Bukit Serdang.

“Susulan itu, Seksyen 5 Bandar Kinrara telah dipilih sebagai tapak pembinaan SJKC ini,” kata Nie Ching yang juga merupakan bekas Timbalan Menteri Pendidikan.

Beliau berkata demikian bagi membidas dakwaan penduduk sekitar dan pihak lain termasuk pertubuhan bukan kerajaan (NGO) yang menggesa pembatalan pembinaan SJKC Too Joon Hing ekoran jumlah SJKC yang sudah terlalu banyak di kawasan itu.

Nie Ching seperti dilapor Oriental Daily pada 31 Oktober lalu berkata, Pejabat Pendidikan Selangor telah mengkaji permohonan ini dan turut beranggapan kawasan itu mempunyai keperluan mendesak untuk SJKC.

Selain itu, Persatuan Lembaga Pengurus Sekolah Cina Selangor dan Kuala Lumpur turut menyatakan dalam laporannya mengenai permintaan tinggi penduduk Puchong yang terdiri daripada orang Cina terhadap pembinaan SJKC baharu.

Dakwanya, lima buah SJKC yang sedia ada telah mengalami masalah kepadatan pelajar sehingga berlakunya kekurangan tempat berbanding permintaan.

“Menurut kajian Dong Zong dan Jawatankuasa Kemajuan SJKC Petaling, daerah Puchong memerlukan sekurang-kurangnya 10 buah SJKC untuk menampung keperluan SJKC di kawasan tersebut,” katanya.

Nie Ching turut menyebut peruntukan yang diberikan ketika Pakatan Harapan (PH) memimpin kerajaan yang menyaksikan sebanyak RM20 juta diperuntukkan setiap tahun untuk pembinaan dan penambahan SJKC.

“Peruntukan ini telah digunakan pada tahun 2018 dan 2019 bagi membiayai pembinaan lima buah sekolah untuk SJKC baharu dan SJKC yang dipindahkan.

“PH juga terus mendukung rancangan kemajuan SJKC di Selangor di antaranya ialah SJKC Lee Loy Seng, SJKC Bandar Sunsuria, SJKC Tun Ong Yoke Lin, SJKC Tun Lim Chong Eu di mana semua pembiayaannya ditanggung oleh pemaju,” dakwanya.

Dakwanya lagi, PH tidak menafikan hakikat bahawa kawasan lain di Selangor dan Kuala Lumpur juga memerlukan SJKC.

“Selepas pembinaan beberapa SJKC sudah berjalan dengan lancar, PH juga merancang untuk membina sekolah untuk SJKC baharu dan SJKC dipindahkan di kawasan-kawasan yang mempunyai keperluan mendesak.

“Pada waktu itu, kami telah meninjau beberapa kawasan di antaranya di Kota Kemuning, Bukit Jalil dan Bandar Mahkota Cheras.

“Sebenarnya, semasa PH memerintah, kami telah menerima permohonan dari beberapa SJKC mikro untuk bantuan berpindah,” katanya.

Nie Ching berkata, terdapat tiga pembaharuan dalam dasar pembinaan dan penambahan SJKC iaitu membina SJKC di kawasan yang mempunyai keperluan mendesak; membenarkan pembinaan SJKC di tapak pendidikan sekolah dan tidak perlu meminta dana luar untuk menyiapkan kerja pembinaan SJKC.

“Malangnya, tiga pembaharuan ini telah digagalkan oleh PN (Perikatan Nasional). Disebabkan bantahan daripada kumpulan kecil, KPM telah mengeluarkan arahan berhenti pembinaan.

“Tapi, apakah asas kepada bantahan golongan yang membantah ini?,” soalnya.

Menurutnya, sekolah yang dibina untuk SJKC baharu ialah SJKC Kajang 2 (mula sesi persekolahan pada 2021) dan SJKC Too Joon Hing (sepatutnya mula sesi persekolahan pada 2021).

Manakala sekolah yang dibina untuk SJKC yang dipindahkan ialah Tun Fah Eco Majestic (sepatutnya mula sesi persekolahan pada 2021), SJKC Bukit Fraser di Kuala Langat (akan mula sesi persekolahan pada 2022) dan SJKC Poi Min( akan mula sesi persekolahan pada 2022).


Rumah ibadat zon aman daripada pengaruh parti politik

KOTA BHARU, 9 Rabiulakhir 1444H, Jumaat – Jadikan rumah ibadat seperti masjid, surau dan musolla sebagai ‘zon aman’ daripada pengaruh parti politik, demikian ingatan Mufti Kelantan, Datuk Mohamad Shukri Mohamad kepada calon Pilihan Raya Umum ke-15 (PRU15) dan jentera parti di Kelantan.

Mengingatkan mereka untuk tidak menggunakan rumah ibadat di kawasan masing-masing sebagai tempat berkempen atau ceramah, mufti itu berkata, semua parti politik perlu menghormati rumah ibadat tanpa diganggu-gugat oleh suasana yang boleh menimbulkan perbalahan dan perpecahan dalam kalangan umat Islam.

“Masjid, surau dan musolla ini kena bersih daripada kempen atau ceramah politik yang boleh mendatangkan fitnah, perpecahan dan perbalahan kerana selain tempat untuk kita beribadat ia juga merupakan tempat penyatuan ummah.

“Oleh itu, masjid perlu dijadikan zon aman daripada pengaruh mana-mana parti politik dan perlu menghormati peraturan serta arahan yang ditetapkan oleh pihak berkuasa negeri,” katanya ketika dihubungi Bernama hari ini.

Mohamad Shukri berkata, sekiranya terdapat mana-mana calon parti atau jentera yang menggunakan masjid, surau dan musolla sebagai tempat berkempen dan sebagainya, orang ramai diminta supaya melaporkan segera kepada pihak berwajib.

Suruhanjaya Pilihan Raya (SPR) menetapkan hari pengundian bagi PRU15 pada 19 November, penamaan calon 5 November dan pengundian awal pada 15 November. – Bernama


Hina Nabi: Umat Islam Malaysia diajak boikot produk Perancis

BANGI, 10 Rabiulawal 1442H, Selasa – Tunjukkan solidariti anda dengan memboikot produk dan barangan buatan Perancis!

Itu antara langkah yang umat Islam boleh lakukan sebagai bantahan terhadap tuduhan Presiden Perancis, Emmanuel Macron – yang menuduh agama Islam berada dalam krisis di seluruh dunia.

Selain itu, umat Islam di Malaysia juga digesa menyokong kempen #BoycottFrenchProducts yang telah memberi impak besar di beberapa buah negara Arab.

Ahli Jawatankuasa Pusat Ikatan Muslimin Malaysia (ISMA), Ir Muhammad Lukman Abdul Hakim Muhammad berkata, marilah kita bersolidariti dengan tidak lagi membeli barangan buatan Perancis.

Antaranya Vinci, Lore’al, Hermes, Air Liquide, Orange, Christian Dior, Peugeot, Michelin, Danone, dan Saint-Gobain.

“Adakah kita umat Islam mampu duduk diam apabila Presiden Perancis, Emmanuel Macron dan kepimpinan tertinggi negaranya dengan selamba menghina Islam dan mengaitkan Islam adalah agama dalam krisis di seluruh dunia?

“Macron juga mempertahankan tindakan menghina Nabi Muhammad yang dilakukan dalam bentuk lukisan karikatur dan berazam untuk mengetatkan undang-undang Perancis bagi menyekat kebebasan umat Islam untuk mengamalkan agama masing-masing di negara itu,” katanya dalam kenyataan, hari ini.

Mengecam tindakan Islamophobia pemimpin negara itu, Muhammad Lukman menegaskan bahawa kesabaran umat Islam ada batasnya.

“Kita mungkin lemah, tetapi kita ada kekuatan angka yang mampu menggoncang dunia.

“Ayuh, manusia bedebah ini harus kita ajar,” katanya.

Gesaan memboikot produk Perancis semakin meningkat di rantau Arab dan negara muslim beberapa hari selepas Macron dengan angkuH menyatakan negara itu tidak akan melarang karikatur yang menghina Islam dan Nabi Muhammad.

Hashtag #BoycottFrenchProducts turut menjadi ‘trending’ di Twitter sebagai tanda protes terhadap sentimen anti-Islam yan kembali meningkat di Paris susulan kejadian seorang guru dipenggal kerana tindakan biadabnya menunjukkan karikatur Rasulullah.


Samka mahu sumbangan pekebun haram tak dipertikai

BANGI, 8 Jamadilakhir 1442H, Khamis – Lantang memperjuangkan nasib pekebun haram durian Musang King di Raub, Pahang, Save Musang King Alliance (Samka) menggesa supaya sumbangan mereka tidak dipertikai.

Atas alasan kononnya usaha keras pekebun haram telah berjaya meletakkan nama Raub di persada dunia sebagai pengeluar utama durian Musang King di Malaysia.

Selain itu, Samka turut meminta agar jasa mereka tidak diabaikan dan mahu keadilan ditegakkan.

“Keringat, kerja keras dan tenaga kerja mereka yang telah disumbangkan dalam pertanian durian tidak boleh dipertikai atau diabaikan. Mereka berjaya meletakkan Raub di peta dunia sebagai pengeluar durian Musang King Malaysia.

“Kami bangga dengan pekebun durian yang bekerja keras ini. Mereka tidak layak dilayan secara tidak baik dengan tawaran sepihak atau dibuli syarikat besar. Di mana keadilan?,” soalnya menerusi hantaran di Facebook yang dimuat naik pada 14 Januari lalu.

Kenyataan Samka itu memetik komen netizen dikenali PurpleMoose5046 dalam segmen YOURSAY| Kerja keras pekebun durian ‘dihargai’ dengan perjanjian tidak adil terbitan MalaysiaKini pada 27 Ogos 2020.

Pada 5 Januari lalu, Mahkamah Rayuan membenarkan permohonan 204 pekebun durian Musang King di sekitar Raub supaya menangguhkan notis arahan pengosongan tanah dikeluarkan kerajaan negeri Pahang sehingga rayuan mereka diselesaikan.

Panel tiga hakim dianggotai Datuk Yaacob Md Sam, S Nantha Balan dan Datuk M Gunalan membuat keputusan itu pada prosiding dijalankan menerusi aplikasi Zoom.

Sebelum ini, Hakim Mahkamah Tinggi Kuantan, Datuk Zainal Azman Ab Aziz menolak permohonan pekebun itu untuk mendapatkan kebenaran semakan kehakiman terhadap notis arahan pengosongan tanah berkenaan.

Hakim terbabit berpendapat pekebun itu tidak seharusnya membuat permohonan itu kerana notis pengosongan yang dikeluarkan pentadbir tanah bukanlah satu keputusan atau tindakan boleh disemak di mahkamah.

Selain itu, mahkamah mendapati pekebun terbabit adalah penceroboh di tanah berkenaan dan tidak mempunyai locus standi (hak di sisi undang-undang) untuk memfailkan permohonan semakan kehakiman.


Kelulusan RUU lompat parti tiada manfaat kepada rakyat: BERJASA

BANGI, 4 Muharram 1444H, Selasa – Kelulusan pindaan Rang Undang-Undang (RUU) Perlembagaan (No 3) 2022 dan peruntukan larangan ahli Dewan Rakyat bertukar parti bukanlah kemenangan buat rakyat.

Sebaliknya, ia hanyalah sistem hukuman yang terpaksa dirangka bagi mengawal perangai buruk dan tingkah laku tidak bertanggungjawab Ahli Parlimen Malaysia yang menyebabkan ketidakstabilan politik dan ekonomi negara sejak empat tahun lalu.

Setiausaha Agung BERJASA, Ir Ts Muhammad Lukman Al Hakim berkata, pindaan RUU itu ibarat pagar besi berduri yang terpaksa dibina bagi menjaga kelakuan sekumpulan kanak-kanak nakal dan tidak berakhlak di sekolah.

“Tapi apa manfaatnya terhadap rakyat? Benarkah ia mampu menstabilkan keadaan politik Malaysia selepas PRU15 nanti?

“Rakyat tidak mendapat apa-apa. Sebaliknya, banyak lagi akta dan undang-undang yang mampu memberikan kesan positif terus kepada rakyat yang sepatutnya diberikan keutamaan,” katanya dalam kenyataan, hari ini.

Menurut Muhammad Lukman, kestabilan politik Malaysia selepas Pilihan Raya Umum ke-15 (PRU15) juga tidak terjamin kerana lompatan parti secara berjemaah (en bloc) masih boleh berlaku tanpa sebarang kawalan.

Selain itu, katanya, undi tidak percaya untuk menumbangkan mana-mana Perdana Menteri dan kerajaan yang memerintah masih boleh dilakukan atau disokong oleh Ahli Parlimen kem kerajaan tanpa perlu mereka melompat parti.

“Jika usaha tersebut gagal dan akhirnya mereka dipecat dari parti, ia tidak akan menghilangkan kerusi yang dipegang mengikut akta baharu yang bakal diluluskan.

“Jangan kita lupa juga Akta Pendanaan Politik juga masih belum dipinda, menyebabkan menyalahgunaan wang serta rasuah dalam parti kerajaan mahupun pembangkang akan terus berleluasa.

“Sebenarnya tiada jaminan keadaan akan jadi lebih baik. Solusi yang tuntas ialah melahirkan dan memilih Ahli Parlimen yang berintegriti tinggi dan berwibawa. Pejuang sebenar untuk rakyat dan negara. Bukan elitis, pengkagum Barat yang berfahaman liberal serta tamak akan habuan dunia!” katanya.


Gagasan 100 tahun Malaysia Merdeka perlu dilaksana untuk capai peradaban

KUALA LUMPUR, 12 Muharam 1445H, Ahad – Malaysia memerlukan suatu gagasan dan pelan pelaksanaan jelas dinamakan ‘Gagasan 100 Tahun Malaysia Merdeka’ dalam mencapai peradaban Melayu dengan matlamat meraikan kepelbagaian dan mengeratkan perpaduan.

Pakar Perlembagaan Prof Madya Datuk Dr Shamrahayu Ab Aziz yang mencadangkan gagasan berkenaan berkata, ia harus dilaksanakan bagi menangani cabaran masa kini serta masa depan.

“Gagasan ini perlu diusahakan kerana 100 tahun adalah satu penanda aras kepada kedudukan bangsa, tercapai atau tidak tercapainya sebuah peradaban.

“Dalam Gagasan 100 Tahun Malaysia Merdeka (#G100MM), saya utamakan identiti negara dan bangsa dengan memberikan perhatian kepada beberapa perkara perlu diusahakan dalam hal pembinaan masyarakat, memberi masyarakat peluang menambah baik dan memperkasa diri mengikut acuan,” katanya dalam ucaptama pada Mesyuarat Agung Tahunan ke-13 Lembaga Peradaban Melayu (ADAB) di sini hari ini.

Beliau yang juga Pensyarah Undang-Undang Universiti Islam Antarabangsa Malaysia (UIAM) berkata, antara perkara perlu diusahakan menerusi gagasan berkenaan adalah mengutamakan pengajaran dan pendidikan sejarah bangsa dan agama di pelbagai peringkat pendidikan.

“Usaha ini bukan mengukuhkan kefahaman kepada sejarah bangsa dan agama Islam sahaja, bahkan kita perlu menjadikan cara hidup bangsa dan agama sebagai budaya hidup bernegara.

“Di samping itu, kita juga perlu mengajak mereka yang menganut agama lain untuk kembali kepada pendidikan agama yang bersesuaian dengan agama pilihan mereka tanpa menggugat kedudukan agama Islam sebagai agama bagi negara,” katanya.

Selain itu, Shamrahayu berkata, pendidikan atau seni keibubapaan bagi membentuk individu dan keluarga yang mementingkan agama dalam kehidupan seharian hendaklah menjadi agenda negara.

Beliau berkata, menerusi gagasan itu lagi perlu memperkukuh dan melaksana dasar-dasar kerajaan berkaitan kekeluargaan seperti Dasar Keluarga Negara yang menyokong Dasar Sosial Negara, Dasar Wanita Negara, Dasar Kanak-Kanak Negara dan Dasar Belia Negara.

“Pelan tindakan masing-masing hendaklah disemarakkan dengan lebih berkesan lagi. Bukan pendidik dan kerajaan tidak pernah memikirkan untuk memperkasa keluarga tetapi mungkin gelombang cabaran adalah lebih hebat daripada gelombang pembaikan dan pemulihan sistem kekeluargaan kita,” katanya.

Dalam aspek perundangan pula, Shamrahayu berkata, penggubalan undang-undang hendaklah seiring dengan nilai yang dibentuk oleh agama kerana antara sumber utama undang-undang ialah adat dan agama.

“Justeru, tidak seharusnya para penggubal undang-undang, atas dasar kemodenan atau kepentingan politik mengabaikan atau melupakan terus asas agama mereka ketika terlibat dalam menggubal undang-undang,” katanya. – Bernama


Jemaah haji terkandas: ‘Bawa pihak terbabit ke muka pengadilan’

BANGI, 8 Zulhijjah 1443H, Jumaat – Menteri di Jabatan Perdana Menteri (Hal Ehwal Agama), Datuk Idris Ahmad menzahirkan rasa kecewa berhubung insiden hampir 400 bakal jemaah haji yang terkandas di Lapangan terbang Antarabangsa Kuala Lumpur (KLIA), semalam.

Katanya, insiden berkenaan tidak sepatutnya berlaku dan perlu dipandang berat semua pihak terutama agensi menguruskan jemaah haji.

“Saya mengambil maklum berkenaan isu bakal jemaah haji yang terkandas di KLIA dan Hotel Movenpick KLIA melibatkan hampir 400 orang.

“Saya juga dimaklumkan beberapa laporan polis dibuat terhadap perkara ini dan tindakan pihaknya juga telah dimulakan bagi proses siasatan,” katanya menerusi kenyataan, hari ini.

Semalam, kira-kira 380 jemaah Haji terkandas di KLIA ekoran tidak dapat berlepas ke Jeddah, Arab Saudi pada malam Khamis dipercayai menjadi mangsa penipuan sebuah agensi pelancongan.

Kesemua jemaah yang berkumpul di Aras 5, Balai Pelepasan KLIA dipercayai menggunakan visa furada untuk menunaikan haji dan tidak melibatkan urusan melalui Tabung Haji.

Visa furada ialah visa yang diuruskan sendiri dan dilaporkan dikeluarkan oleh Arab Saudi, tanpa membabitkan jumlah kuota yang diperoleh Tabung Haji.

Mengulas lanjut Idris menegaskan, sekiranya terdapat unsur penipuan berjaya dikesan, pihak terbabit perlu dibawa ke muka pengadilan dan diberikan hukuman setimpal sebagai pengajaran.

Beliau memohon kepada jemaah yang teraniaya supaya tabah dan terus mengambil peluang pada Hari Arafah untuk bermunajat dan mendapatkan keredaan Allah, walaupun tidak dapat hadir menunaikan haji di Tanah Suci Mekah.

Dalam pada itu, Ketua Polis KLIA, Asisten Komisioner Imran Abd Rahman berkata, sebanyak 17 laporan polis berhubung jemaah terkandas diterima sehingga 4.30 pagi tadi.

“Siasatan awal mendapati, lebih 300 jemaah haji terkandas di KLIA dan siasatan akan dilakukan mengikut Seksyen 420 Kanun Keseksaan,” katanya.

Laporan berkenaan dibuat oleh mangsa dan ahli keluarga mangsa masing-masing di Setapak, Kajang dan KLIA, malah, jumlah laporan itu dijangka meningkat.


Banjir Sudan: Krisis terburuk sejak berdekad jejas 730,000 penduduk

KHARTOUM, 1 Safar 1442H, Sabtu – Pertubuhan Bangsa-Bangsa Bersatu (PBB) memaklumkan, seramai 730,000 orang terjejas teruk akibat banjir di Sudan, krisis terburuk dihadapi negara itu dalam beberapa dekad.

Kenyataan itu dikeluarkan oleh Pejabat PBB untuk Penyelarasan Hal Ehwal Kemanusiaan (OCHA), yang telah menangani banjir berterusan Sudan sejak awal musim hujan pada bulan Jun.

Kenyataan itu mengumumkan: “Lebih daripada 100 orang kehilangan nyawa dan jumlah mereka yang terjejas teruk melebihi 730,000 pada 16 September”.

“Hujan lebat selama beberapa minggu menyebabkan kematian, pemindahan dan pemusnahan besar infrastruktur serta kehidupan utama di seluruh negara,” menurut kenyataan itu.

Kenyataan turut menyatakan organisasi kemanusiaan, yang telah memperluas operasi menyokong tindak balas yang diketuai oleh pemerintah, berhasil menyampaikan bantuan penting kepada sekurang-kurangnya 320,000 orang, selain memberikan mereka tempat tinggal, air bersih dan layanan kesihatan.

Beberapa negara terutama Turki, Qatar, Mesir, Iraq dan Arab Saudi terus mengirim bantuan segera ke Sudan, untuk membantu pihak berwajib dalam usaha meredakan kesan daripada banjir yang melanda negara itu.

Pada hari Khamis, Kementerian Dalam Negeri Sudan menyatakan bahawa 97,062 buah rumah terjejas akibat bencana itu, termasuk 40,236 musnah sepenuhnya dan 57,826 lagi mengalami kerosakan sebahagian, sementara 97,791 ekar tanah pertanian, 396 kedai, gudang dan 224 kemudahan mengalami kerosakan.

Selain itu, 5,950 ekor ternakan dilaporkan mati.

Pada 5 September, Majlis Pertahanan dan Keselamatan mengisytiharkan darurat di seluruh negara selama tiga bulan, menganggapnya sebagai kawasan bencana alam. – Agensi


Austisme tidak halang peroleh ijazah sarjana muda

SEREMBAN, 22 Rabiulakhir 1443H, Sabtu – Biarpun berstatus orang kurang upaya (OKU) yang mempunyai masalah autisme, ia tidak menghalang Ahmad Zahiruddin Zailani, 25, mencapai kecemerlangan sekali gus memperoleh Ijazah Sarjana Muda Pengajian Quran dan Multimedia dengan kepujian pada Majlis Konvokesyen Universiti Sains Islam Malaysia (USIM), baru-baru ini.

Ahmad Zahiruddin yang mencatat Purata Nilai Gred Kumulatif (PNGK) 3.20 itu berkata sokongan dan galakan ibu bapa serta sikap sentiasa positif dalam apa jua perkara selain menjadikan keadaan dirinya sebagai pendorong untuk berjaya merupakan kunci kejayaannya.

“Ketika pandemik COVID-19, kami jalani pembelajaran dan pengajaran secara dalam talian, saya melihat tenaga pengajar banyak menggunakan lisan berbanding menggunakan bahan mengajar seperti video dan ‘slide’.

“Oleh itu, semasa menjalani latihan industri di Ummi Maktum USIM, saya tekad dan berjaya menghasilkan lebih 40 video penstriman langsung bagi membantu saya memahami subjek Syariah dan Usuluddin,” katanya menerusi kenyataan yang dikeluarkan USIM, hari ini.

Anak sulung daripada lima beradik itu juga berjaya menghafaz 30 juzuk al-Quran ketika pengajian di peringkat diploma selain sentiasa menghabiskan masa mengulang kaji  pelajaran dan ‘mentasmik’ bacaan al-Quran di Masjid USIM ketika waktu lapangnya.

Mengenai perancangan masa depannya, Ahmad Zahiruddin berhasrat untuk menyambung pengajian di peringkat Sarjana dalam bidang Pendidikan Khas pada tahun depan selain bercita-cita menjadi pakar teknologi dalam bidang agama bagi membantu golongan berkeperluan khas.

Seramai 2,560 graduan diraikan pada Majlis Konvokesyen Ke-19 USIM yang berlangsung selama lapan hari bermula 23 hingga 30 Nov ini. – Bernama


3,170 kes baharu dikesan hari ini

PUTRAJAYA, 8 Jamadilakhir 1442H, Khamis – Sebanyak 16 lagi kluster baharu COVID-19 dilaporkan hari ini, termasuk 11 daripadanya adalah kluster di tempat kerja sementara 3,170 kes baharu direkodkan, kata Ketua Pengarah Kesihatan Tan Sri Dr Noor Hisham Abdullah.

Beliau berkata kluster di tempat kerja membabitkan dua di Kuala Lumpur iaitu Kluster Jalan Terolak dan Kluster Pasar Borong KL; di Johor melibatkan Kluster Seri Bayu, Kluster Tampoi Tujuh dan Kluster Jalan Sempadan serta Kluster Kota Muhibbah dan Jalan Slim masing-masing di Perak.

Juga kluster di tempat kerja adalah Kluster Silimpopon dan Ladang Sebrang (Sabah); Kluster Orion di Kedah serta Kluster Jalan Canang Emas di Selangor.

“Kluster aktiviti keagamaan pula Kluster Taman Sejahtera di Perak, sementara kluster kumpulan berisiko adalah Kluster Mandin Jaya (Pulau Pinang) dan Kluster Jalan Kelapa (Selangor) serta dua kluster jangkitan komuniti ialah Kluster Kampung Tanah Merah (Terengganu) dan Kluster Gunung Raya (Kedah),” katanya.

Bercakap pada sidang media perkembangan jangkitan COVID-19 di Kementerian Kesihatan (KKM) hari ini, beliau berkata pengesanan kluster baharu itu menjadikan jumlah kluster kini 701 dengan 327 kluster yang masih aktif. – Bernama


‘Tak masuk akal RM600 bilion wang rakyat diseleweng’

BANGI, 10 Jamadilawal 1444H, Isnin – Bekas Perdana Menteri, Tan Sri Muhyiddin Yassin menafikan dakwaan menyeleweng perbelanjaan hampir RM600 bilion ketika pentadbirannya.

Menyifatkan tuduhan itu tidak masuk akal, beliau berkata, sekiranya perkara itu berlaku, sudah tentu ia akan diketahui oleh Jabatan Audit Negara (JAN) dan Jawatankuasa Kira-Kira Wang Negara (PAC) dengan membentangkan laporan mengenainya di Parlimen.

Bahkan, menurut Muhyiddin, Bank Negara Malaysia (BNM) juga tentunya mendapat notifikasi mengenai pergerakan sejumlah besar wang masuk ke akaun beliau dan memulakan siasatan sejak lebih setahun lalu.

“Tidak ada satu sen pun wang ini masuk ke akaun peribadi saya.

“Tak masuk akal wang bantuan rakyat yang dimasukkan terus ke dalam akaun mereka boleh diseleweng masuk ke akaun saya,” katanya dalam kenyataan, hari ini.

Pengerusi Perikatan Nasional (PN) itu menegaskan, tidak mungkin beliau menyeleweng wang berkenaan kerana ia adalah hak individu dan bank yang tidak membabitkan perbelanjaan kerajaan.

“Daripada keseluruhan RM530 bilion ini, sebahagian besarnya adalah berbentuk non-fiskal, iaitu tidak melibatkan perbelanjaan kerajaan.

“Ini termasuk pengeluaran KWSP i-Lestari, i-Sinar, i-Citra bernilai RM145 bilion, pengurangan pembayaran KWSP bernilai RM10 bilion, moratorium bayaran pinjaman bank untuk individu dan syarikat bernilai RM180 bilion, jaminan kerajaan untuk pinjaman syarikat bernilai RM80 bilion.

“…dan inisiatif-inisiatif lain yang bertujuan untuk meringankan beban yang ditanggung oleh individu dan perniagaan,” katanya.

Sebagai perdana menteri ketika itu, Muhyiddin menegaskan tiada sebarang kuasa ke atas penggunaan wang terbabit.

“Nak kata saya halang siasatan kerana saya Perdana Menteri pun tak betul. Kerana saya telah meletak jawatan sebagai Perdana Menteri lebih setahun yang lalu.

“Saya percaya pihak Kementerian Kewangan Malaysia khususnya Agensi LAKSANA mempunyai setiap butiran perbelanjaan bagi semua lapan Pakej Rangsangan Ekonomi yang dilaksanakan semasa saya menjadi Perdana Menteri,” katanya.

Katanya, beliau juga tidak takut untuk disiasat kerana mengetahui tiada duit rakyat yang diselewengkan ketika tempoh pemerintahannya.

“Cuma pesan saya kepada ahli-ahli politik PH dan UMNO, janganlah asyik menuding jari kepada orang lain dengan menuduh yang bukan-bukan semata-mata untuk menutup kelemahan kerajaan yang baru berusia beberapa hari ini, yang kelihatan masih belum ada idea bernas untuk menyelesaikan permasalahan rakyat.

“Sudah-sudahlah bermain wayang politik kerana rakyat mahu lihat apa perancangan kerajaan untuk mereka,” katanya.


5 terbunuh serangan bersiri di Syria

BEIRUT, 2 Safar 1443H, Khamis – Beberapa orang awam terbunuh dalam serangan bersiri oleh kerajaan dan sekutunya di barat laut Syria – yang dikuasai pemberontak.

Pertahanan awam Syria berkata, sekurang-kurangnya lima orang terbunuh dan beberapa yang lain cedera dalam serangan tembakan di seluruh wilayah Idlib pada Selasa dan Rabu.

Fatima al-Khatib terbunuh dalam tembakan artileri yang memusnahkan sebuah bangunan yang terletaknya pusat perubatan di Marayan, di daerah Jabal al-Zawiya di selatan Idlib semalam.

Fatima tinggal dengan suaminya Nizar al-Khatib – yang bertugas sebagai pengarah pusat perubatan – di bangunan berkenaan.

Ia merupakan satu-satunya pusat perubatan bagi ribuan orang awam di kawasan itu.

“Kami akan meneruskan kerja kemanusiaan berkhidmat kepada orang awam dalam semua keadaan, cabaran dan keganasan sekalipun, ” kata Nizar al-Khatib kepada Al Jazeera.

Sekurang-kurangnya empat orang awam terbunuh dalam serangan berasingan di kawasan perumahan di bandar Idlib kelmarin, kata kumpulan mencari dan menyelamat yang beroperasi di kawasan dikuasai pemberontak.

Antara yang terkorban adalah seorang wanita berusia 21 tahun, seorang pegawai kanan universiti dan anak lelakinya yang berusia 12 tahun, kata aktivis.

Sekurang-kurangnya 11 yang lain cedera dalam serangan berkenaan.

Sumber Al Jazeera memberitahu bahawa Ketua Jabatan Perakaunan di Fakulti Ekonomi Universiti Idlib, Nour el-Din Afair, terbunuh dalam serangan roket ketika berusaha menyelamatkan anaknya yang cedera akibat serangan sama sebelum ini. – Agensi


Daftar Parti Kemakmuran Negara: Mahkamah arah Menteri KDN buat keputusan

KUALA LUMPUR, 25 Safar 1444H, Rabu – Mahkamah Tinggi di sini membenarkan permohonan lapan veteran tentera untuk mencabar kelewatan Menteri Dalam Negeri membuat keputusan berhubung rayuan mereka mendaftarkan Parti Kemakmuran Negara sebagai sebuah parti politik.

Peguam Lim Wei Jiet, yang mewakili kesemua pemohon berkata Hakim Datuk Ahmad Kamal Md Shahid membuat keputusan tersebut selepas pendengaran permohonan semakan kehakiman itu semalam.

“Mahkamah juga mengarahkan Menteri Dalam Negeri membuat keputusan mengenai rayuan itu (pendaftaran parti) dalam tempoh 14 hari bermula semalam,” kata peguam itu ketika dihubungi Bernama hari ini.

Pada 18 Julai lepas, Hakim Ahmad Kamal membenarkan permohonan lapan individu itu untuk memulakan prosiding semakan kehakiman tersebut.

Brigidier Jeneral (B) Datuk Abdullah Mohamed, Komander (B) Yasin Hamzah, Kapten (B) Ab Manan Mansor, Abdull Rahim Hashim, Mejar (B) Kaha Othman, Sazali Ramli, Alias Abd Wahab dan Leftenan Kolonel (B) Jalil Ithnin memfailkan permohonan semakan kehakiman itu pada 7 Julai lepas dengan menamakan Menteri Dalam Negeri dan Jabatan Pendaftaran Pertubuhan (RoS) sebagai responden.

Mereka memohon perintah mandamus untuk menteri membuat keputusan mengikut Seksyen 18 Akta Pertubuhan 1966 berhubung rayuan terhadap keputusan RoS pada 16 Mac lepas yang menolak pendaftaran parti itu sebagai entiti politik dalam tempoh tujuh hari dari tarikh perintah.

Mereka, yang merupakan penaja parti itu, memfailkan permohonan atas alasan antaranya kelewatan responden membuat keputusan berhubung rayuan pendaftaran parti tersebut adalah tidak munasabah serta melanggar hak berpersatuan dan bersuara pemohon mengikut Artikel 10 Perlembagaan Persekutuan.

Kesemua pemohon juga mendakwa kelewatan responden telah melanggar hak mengundi yang termaktub dalam Artikel 119 Perlembagaan Persekutuan. – Bernama


Jangkitan COVID-19 di Indonesia hampiri angka satu juta

JAKARTA, 12 Jamadilakhir 1442H, Isnin – Jangkitan COVID-19 di Indonesia menghampiri angka satu juta kes, selepas merekodkan 9,994 lagi kes baharu, dalam tempoh 24 jam.

Kes positif keseluruhan di republik itu kini 999,256 kes, namun 809,488 pesakit yang dijangkiti virus itu dinyatakan telah sembuh.

Menurut data yang disiarkan di laman rasmi pemerintah Indonesia berkenaan COVID-19, covid19.go.id. hari ini, kes keseluruhan kematian akibat virus itu kini 28,132 orang, dengan tambahan 297 lagi kematian dalam 24 jam.

Provinsi Jakarta kekal provinsi tertinggi jangkitan virus itu iaitu 252,266 kes, manakala provinsi Jawa Timur menjadi provinsi paling tinggi kes kematian keseluruhan, iaitu 7,440 orang. – Bernama


Berubahlah kalau tak mahu ‘rebah’ PRN nanti

BANGI, 14 Zulkaedah 1444H, Sabtu – Golongan negarawan perlu bersedia untuk menjadi bahan bualan masyarakat sekiranya mahu negara bergerak ke hadapan.

Atas sebab itu, sikap mudah melatah sesetengah pemimpin yang sering menggunakan saman untuk menutup mulut pihak lain perlu diubah, kata Prof Dr Ridhuan Tee Abdullah.

“Kita kena ingat, apabila kita bertaraf pemimpin negara, apa jua nama sama ada Perdana Menteri atau menteri, sudah tentu menjadi bahan bualan khalayak, kalau nak ikut saman, habis semua orang kita saman.

“Persoalannya, kita mahu saman atau tidak? Atau kita mahu saman semua orang yang berkata tentang kita.

“Sebagai negarawan, kita kena terima hakikat ini,” katanya tanpa merujuk kepada mana-mana pihak.

Pada masa sama, beliau berkata, kritikan daripada masyarakat sudah menjadi lumrah bagi individu yang bergelar pemimpin.

“Jangan asyik fikir pasal nak jawab semua kritikan orang.

“Percayalah, selagi kamu bergelar pemimpin, bergelar PM, bergelar menteri, selagi itulah kamu akan terus menjadi perhatian dan bahan kritikan.

“Jika kamu bijak, kamu tidak pedulikan sangat kritikan atau fitnah itu, teruskan buat kerja yang telah diamanahkan. Demi agama, bangsa dan negara,” katanya.

Beliau menegaskan, sekiranya sikap ini tidak diubah, maka rakyat akan hilang kepercayaan kepada pemimpin.

“Percayalah, jika kamu masih tidak berubah, Pilihan Raya Negeri yang akan datang, pasti kamu akan rebah, ketika itu, sudah tidak ada pilihan, kamu terpaksa meletak jawatan, kerana rakyat sudah tidak percaya kepada kamu.

“Bila kepercayaan itu sudah hilang, buat apapun tidak berguna. Bertaubatlah wahai negarawanku,” katanya.


Umat Islam berpecah kerana tidak ikut ajaran al-Quran, Sunnah

BANGI, 28 Jamadilawal 1444H, Jumaat – Islam amat menitikberatkan perpaduan sesama umat bahkan ianya adalah agama yang menentang segala perkara yang membawa kepada perpecahan.

Bagaimanapun, realitinya umat Islam hari ini dilihat masih bertelagah dan berbalah bukan sahaja dalam negara malah di seluruh dunia.

Jabatan Kemajuan Islam Malaysia (Jakim) menerusi khutbah Jumaat berkata, antara sebab utama umat Islam berpecah adalah kerana tidak mengikut ajaran al-Quran dan al-Sunnah.

Selain itu, katanya, sebab berlakunya perpecahan adalah kerana umat Islam mengambil sebahagian sahaja daripada ajaran agama dan meninggalkan sebahagian yang lain; masih berada dalam kejahilan serta tidak menjadikan Rasulullah ﷺ sebagai pemimpin yang wajib diikuti dan ditaati.

“Perpecahan antara orang Islam dilihat begitu ketara sekali. Perbalahan dan pertelingkahan secara terbuka berlaku terutamanya dalam media sosial.

“Perbalahan ini mencakupi semua aspek sehingga perkara kecil pun dijadikan punca kepada pertelingkahan.

“Ianya bertambah buruk apabila terdapat segelintir individu yang sanggup mencipta akaun palsu dengan meninggalkan komen melaga-laga, menghentam, mengutuk, menyakitkan hati terhadap orang lain,” katanya.

Menurut teks khutbah, Jakim menegaskan, Islam sentiasa menyeru umatnya agar bersikap jujur dan ikhlas serta mempunyai sifat berbaik sangka, tolong-menolong, bersatu-padu, bertolak ansur dan sentiasa bersedia untuk memaafkan antara satu sama lain.

“Nilai-nilai mulia seperti ini hendaklah dihayati kerana umat Islam diumpamakan seperti anggota tubuh yang saling memerlukan antara sesama anggota badan yang lain,” katanya.


Maqis tahan kontena bawa daging kerbau beku dari India tanpa permit

SHAH ALAM, 21 Zulkaedah 1442H, Jumaat – Jabatan Perkhidmatan Kuarantin dan Pemeriksaan Malaysia (Maqis) Selangor menahan sebuah kontena membawa daging kerbau sejuk beku dari India seberat 28,008 kilogram kerana gagal mengemukakan permit import yang sah, di Pelabuhan Klang Barat, Selasa lepas.

Pengarah Maqis Selangor Zamri Hashim berkata kontena yang membawa daging sejuk beku dianggar bernilai RM290,786.06 itu ditahan pihaknya susulan pemeriksaan pada 12.15 tengah hari.

“Kontena tersebut ditahan untuk tindakan lanjut kerana gagal mengemukakan Permit Import Maqis yang sah,” katanya dalam kenyataan hari ini.

Zamri berkata perbuatan mengimport daging sejuk beku tanpa permit import itu akan disiasat mengikut Seksyen 11(1) Akta Perkhidmatan Kuarantin dan Pemeriksaan Malaysia 2011 dan boleh dihukum mengikut Seksyen 11(3), akta yang sama.

“Jika disabit kesalahan, mereka boleh didenda tidak melebihi RM100,000 atau dipenjara selama tempoh tidak melebihi enam tahun atau kedua-duanya,” katanya. – Bernama


Salahkah lantang bersuara setelah banyak hal dikompromi?

BANGI, 2 Jamadilawal 1442H, Khamis – Pelik! Boleh pula ada individu meminta Pertubuhan Pembela-Pembela Islam Malaysia (PEMBELA) mencontohi Dong Jiao Zong yang kononnya lunak dan baik, sehingga kerajaan meraikan mereka.

“Apakah benar pendekatan Dong Zong lunak dan baik? Mungkin beliau tidak baca berita tentang keceluparan-keceluparan Dong Zong.

“…sehingga ada satu ketika mereka mahu membuat satu himpunan bantah tulisan Jawi secara besar-besaran..

“Mereka tidak menerima dasar pendidikan kebangsaan dan seringkali mengherdik-herdiknya sahaja dari 1960-an sehinggalah sekarang,” kata PEMBELA dalam satu kenyataan.

Dilaporkan, terdapat pengguna media sosial meminta PEMBELA mengubah strategi serta mencontohi pertubuhan radikal Cina, Dong Jiao Zong yang kononnya berbaik dengan kerajaan tidak kira dari parti mana yang memerintah.

Ia susulan tindakan PEMBELA yang kerap menghentam kerajaan Pahang pimpinan Datuk Seri Wan Rosdy Wan Ismail dipercayai berhubung isu pencerobohan tanah kerajaan negeri yang dijadikan ladang durian haram di Raub, Pahang.

PEMBELA menasihatkan supaya kenal dan selidik terlebih dahulu siapa dan apa agenda Dong Jiao Zong.

Jurucakap PEMBELA juga berkata, banyak lagi kelakuan kurang ajar pertubuhan Cina itu terhadap negara dan penolakan mereka terutamanya mengenai dasar-dasar pendidikan kebangsaan.

“PEMBELA tidak pernah menolak dasar-dasar kebangsaan, malah menyokong dan mahu memperkasakan lagi dasar-dasar kebangsaan yang menguatkan jati diri rakyat.

“Dalam kes Raub ini, kita sudah berlembut lama, iaitu sejak Ogos. Dan ketika waktu kita beri muka itu, banyak perkara yang dikompromi. Kini sudah lebih kurang empat bulan perkara ini tertangguh di mahkamah dan selepas 40 tahun mereka menjarah tanah secara haram.

“Dan itu adalah tanah kerajaan. Kerajaan negeri Pahang rugi berpuluh jutaan ringgit hasil cukai kerana perkara ini. Bukankah ini satu pembelaan dan sokongan terhadap kerajaan negeri Pahang?,” soalnya.

Gabungan ratusan pertubuhan bukan kerajaan (NGO) Islam itu juga mempersoalkan sama ada tindakan mereka yang lantang bersuara itu salah meskipun telah banyak dikompromi.

“Beritahu kami, di mana kami melanggar undang-undang sebagaimana pekebun haram dan Dong Jiao Zong yang diagung-agungkan itu?

“Jangan jadi lembik. Sampai bila mahu jadi pak turut?,” soalnya.

Terdahulu, Mahkamah Tinggi Kuantan menetapkan tarikh 23 Disember untuk keputusan kes pekebun durian Musang King yang menceroboh tanah milik kerajaan negeri.

Penangguhan itu dibuat Hakim Datuk Zainal Azman Ab Aziz bagi memberi laluan kepada kedua-dua pihak responden yang diwakili Peguam Kanan Persekutuan, Noor Fadzila Ishak dan plaintif yang diwakili peguam, Siew Choon Jern dan Brendan Siva menyelesaikan pengurusan kes.

Katanya, mahkamah juga perlu meneliti afidavit baharu yang dikemukakan pihak plaintif pada minggu lepas untuk mengguna pakai keputusan yang sama terhadap satu lagi permohonan sama yang difailkan 94 lagi pekebun.


MB bantah PKPB: Patut berunding, bukan tonjol perbezaan

BANGI, 25 Safar 1442H, Selasa – Pendekatan terbaik dalam melaksanakan Perintah Kawalan Pergerakan Bersyarat (PKPB) susulan peningkatan kes COVID-19 adalah berbincang sesama pemimpin kerajaan, bukan menonjolkan pandangan yang berbeza.

Felo Penyelidik (Undang-Undang dan Perlembagaan), Universiti Teknologi Malaysia (UTM), Dr Muhammad Fathi Yusof mengingatkan bahawa pemimpin kerajaan – Pusat dan negeri – perlu sedar bidang kuasa masing-masing.

“Negeri dan Persekutuan masing-masing ada kuasa. Pemimpin kerajaan kena tahu bidang kuasa masing-masing.

“Soal kesihatan dan keselamatan adalah dalam urusan Persekutuan.

“Namun, pendekatan terbaik ialah berunding dan berbincang, bukannya menonjolkan perbezaan,” katanya menerusi hantaran di Facebook, hari ini.

Beliau berkata demikian mengulas mengenai hasrat kerajaan negeri menghantar cadangan balas kepada Majlis Keselamatan Negara (MKN) untuk menimbang semula pelaksanaan PKPB.

Semalam, Menteri Besar, Datuk Seri Amirudin Shari menjelaskan langkah itu berikutan masih ada beberapa daerah di Selangor yang berada dalam zon hijau.

Katanya, pengumuman PKPB di seluruh Selangor, Kuala Lumpur dan Putrajaya agak mengejutkan kerajaan negeri.

“Keputusan Mesyuarat MKN Selangor menunjukkan hanya Klang, Gombak, Hulu Langat dan sebahagian Petaling yang mempunyai bilangan kes yang membimbangkan.

“Sehingga hari ini (semalam), secara konsensus kerajaan negeri melihat ada beberapa cadangan tertentu yang boleh dikemukakan untuk pertimbangan MKN.

“Kerajaan negeri berpandangan beberapa kawasan yang masih dikategorikan zon hijau dan kuning seperti Sabak Bernam dan Kuala Selangor adalah masih terkawal,” katanya berhubung pelaksanaan PKPB di Selangor, Kuala Lumpur dan Putrajaya, bermula tengah malam 14 hingga 27 Oktober ini.


Undang-undang penting lindungi generasi muda bakal tertangguh lagi 6 bulan

BANGI, 24 Zulkaedah 1444H, Selasa – Pertubuhan Ikatan Wanita Antarabangsa bagi Institusi Keluarga dan Pendidikan Berkualiti (WAFIQ) kecewa dengan keputusan kerajaan yang merujuk semula Rang Undang-undang (RUU) Kawalan Produk Merokok Demi Kesihatan Awam 2023 kepada Jawatankuasa Pilihan Khas (JKPK) Kesihatan.

Semalam, Menteri Kesihatan Dr Zaliha Mustafa memaklumkan, RUU berkenaan yang turut dikenal sebagai RUU Generasi Penamat (GEG), akan dirujuk kepada JKPK selepas pertama kali dibentangkan Menteri Kesihatan ketika itu, Khairy Jamaluddin, pada tahun lalu.

Katanya, Kementerian kesihatan (KKM) mencadangkan RUU ini dirujuk kepada JKPK Kesihatan yang akan bertindak sebagai semak dan imbang serta mengambil kira pandangan semua pihak yang berkepentingan.

Dengan nada kesal, Presiden WAFIQ, Prof Dr Rafidah Hanim Mokhtar berkata, keputusan tersebut menyebabkan undang-undang penting bagi melindungi golongan remaja dan generasi muda dalam negara bakal tertangguh selama 6 bulan.

“Tidak nampak nada kecemasan dan kesungguhan bila YB Menteri Kesihatan berucap di Parlimen mempertahankan satu Rang Undang-undang yang amat penting. Sekadar membaca teks yang disediakan pegawai.

“Saya kenal dan tahu pegawai-pegawai di KKM yang berhempas pulas ingin segera agar RUU ini disegerakan.

“Kerana saya telah bertahun-tahun sejak 2015 membantu team NCD KKM, melawan vape, tetapi jika YB Menteri sendiri tiada “will power”, bagaimana untuk bergerak ke depan?,” soalnya.

Dalam pada itu, beliau berkata, YB Tanjung Karang baru sahaja melaporkan satu kematian remaja akibat vape baru-baru ini namun Menteri Kesihatan pula membuat keputusan agar RUU dirujuk semula pada JKPK.

Tambahnya, dua jam sebelum pembentangan RUU berlangsung semalam, Dr Zaliha berkongsi satu foto di Instagram story umpama satu pasukan perang yang tegas menunjukkan beliau bergerak menuju ke parlimen.

“Kepada team atau Setiausaha Akhbar YB Dr Zaliha diharap berhentilah memaparkan foto larger than life YB Menteri Kesihatan yang memberi harapan palsu.

“At this rate, we don’t feel we have a Health Minister with power. We no longer have the right gatekeeper to health,” katanya.

RUU berkenaan dicadangkan bertujuan mengharamkan penggunaan, pembelian dan penjualan rokok serta produk vape kepada mereka yang dilahirkan selepas 2007.


Pahang mohon peralihan fasa

KUANTAN, 14 Safar 1443H, Selasa – Pahang masih mencatat kadar penggunaan katil unit rawatan rapi (ICU) yang tinggi, kata Menteri Besar, Datuk Seri Wan Rosdy Wan Ismail.

Keadaan itu menyebabkan negeri berkenaan belum boleh beralih dari Fasa Dua ke Fasa Tiga Pelan Pemulihan Negara (PPN) meskipun semua kriteria lain untuk peralihan fasa telah dipenuhi.

Berikutan itu, Wan Rosdy berkata, beliau sudah memaklumkan permohonan peralihan fasa kepada Menteri Kesihatan, Khairy Jamaluddin.

“Saya katakan mereka yang kena jangkitan COVID-19 berada dalam ICU memerlukan jangka masa lama untuk pulih iaitu kira-kira dua minggu.

“Pada masa sama mereka yang di luar mahu meneruskan kehidupan. Dari segi kadar vaksinasi, kita sudah memenuhi kriteria dan kadar kebolehjangkitan pula bawah pada 1.0.

“Kementerian Kesihatan dan Majlis Keselamatan Negara (MKN) diharap memberi pertimbangan khas untuk membolehkan Pahang beralih ke Fasa Tiga,” katanya.

Beliau berkata demikian selepas meninjau Program Imunisasi COVID-19 Kebangsaan (PICK) Remaja di Pusat Pemberian Vaksin (PPV) Sekolah Menengah Kebangsaan (SMK) Bukit Rangin, hari ini.

Sementara itu, beliau seperti dilapor BH memaklumkan, jumlah pemberian vaksin di Pahang telah mencapai 985,011 orang.

Katanya, 83.8 peratus sudah menerima suntikan dos pertama, manakala 713,000 individu atau 61 peratus sudah lengkap dos kedua.


Kompaun: Tuduh polis kejam tidak adil

KUALA LUMPUR, 3 Syaaban 1442H, Rabu – Ketua Polis Negara Tan Sri Abdul Hamid Bador menyifatkan perbuatan melontarkan pelbagai tuduhan liar terhadap polis sehingga menimbulkan persepsi negatif terhadap pasukan itu dilakukan oleh individu yang sengaja ingin ‘popular’.

Menurutnya anggapan seperti ‘polis kejam’ kerana mengenakan tindakan tegas termasuk kompaun adalah tidak wajar kerana setiap tindakan dilakukan mengikut Ordinan Darurat (Pencegahan dan Pengawalan Penyakit Berjangkit) (Pindaan) 2021 dalam usaha untuk memutuskan rantaian pandemik COVID-19.

“Orang ambil kesempatan, ada yang nak popular, lontar pelbagai tuduhan liar kemudian sembunyi tangan. Contohnya macam kes di Lahad Datu kononnya polis tangkap ramai pengemis di sana.

“Sebenarnya warga Pala’u ini mengemis beramai-ramai hampir di setiap lampu isyarat di sana, jadi polis pergi tangkap, lebih-lebih lagi dalam keadaan sekarang virus sedang menular. Di Sabah sekarang kes telah menurun tinggal 35 dan kami hendak turunkan lagi.

“Sehubungan itu polis kena ambil tindakan untuk elak mereka berkeliaran, mereka mungkin dijangkiti. Jadi kami tangkap, namun yang keluar dalam berita mengatakan polis kenakan tindakan kompaun RM10,000.

“Cerita sebenarnya kami tangkap di bawah Akta Imigresen dan serahkan kepada Jabatan Kebajikan Masyarakat untuk perlindungan, tidak ada niat pun hendak kompaun…kami tahu takkan mereka mampu, RM5 pun mereka tidak ada, usahkan RM10,000. Jadi nak kata polis kejam tu tidak adillah,” katanya kepada Bernama.

Jelasnya begitu juga dalam kes melibatkan sepasang kekasih yang kononnya dikompaun RM10,000 baru-baru ini, ketika sedang makan dan minum di Cheras, tindakan itu sebenarnya bukan dilakukan oleh pihak polis, namun oleh sebuah agensi kerajaan yang lain.

Sehubungan itu beliau menyeru mesyarakat supaya berfikiran lebih matang dalam menilai setiap tindakan tegas yang dilakukan oleh polis kerana ia dibuat semata-mata untuk kepentingan rakyat serta demi mengekang penularan wabak COVID-19.

Beliau menegaskan polis hanya bertindak sebagai pasukan yang membantu pelaksanaan undang-undang di bawah Akta 342 berhubung kawalan penyakit berjangkit.

“Undang-undang itu milik Kementerian Kesihatan (KKM) (Akta 342)… kami diminta dan diberi kuasa untuk bantu KKM.

“Isu kompaun RM10,000 telah lama dibincangkan sejak bermula gelombang ketiga COVID-19 apabila wujudnya kluster baharu dan mula merebak dalam kalangan komuniti,” katanya.

“Kompaun RM10,000 itu bukan ditujukan kepada mereka yang membuat kesalahan kali pertama (tapi) ia adalah untuk individu yang mengulangi kesalahan sama iaitu individu yang pernah dikompaun sebelum ini melakukan kesalahan melanggar prosedur operasi standard (SOP),” katanya.

Bagaimanpun katanya orang ramai yang merasakan diri teraniaya atau tidak bersalah boleh mengemukakan rayuan kepada Kementerian Kesihatan di Pejabat Kesihatan Daerah mengikut daerah di mana kompaun itu dikeluarkan. – Bernama


Skim gaji penjawat awam jadi keutamaan bila hasil negara meningkat

PUTRAJAYA, 13 Syaaban 1444H, Isnin – Kenaikan skim gaji penjawat awam akan menjadi keutamaan kerajaan apabila pendapatan negara meningkat, kata Perdana Menteri, Datuk Seri Anwar Ibrahim.

Anwar yang juga Menteri Kewangan berkata, dalam situasi semasa, kenaikan skim gaji tidak dapat dilaksanakan dalam bulan ini namun beliau akan memberikan perkembangan positif mengenai negara pada sesi penggulungan perbahasan Belanjawan 2023 di Parlimen pada Khamis ini.

“Masa penggulungan, saya akan memberikan beberapa gambaran yang positif, yang baik dari segi hasil kita dari segi pendapatan negara, dari segi jumlah pelaburan yang sebenar, bukan MoU (perjanjian persefahaman),” katanya pada Majlis Perhimpunan Bulanan Bersama Warga Jabatan Perdana Menteri di sini hari ini.

Anwar berkata, berdasarkan pemerhatiannya didapati jentera penjawat awam di peringkat Persekutuan dan negeri dalam pengurusan banjir di Johor telah bertindak pantas, yang membuktikan kewibawaan golongan penjawat awam dalam menguruskan situasi bencana tanpa perlu menunggu arahan.

“Ini maknanya ada kesedaran dalam kalangan semua peringkat khususnya penjawat awam untuk melaksanakan tugas dengan ikhlas dan pantas. Ini kerana orang yang mengalami masalah tidak sama seperti kita, mereka tidak mampu tunggu berhari-hari,” katanya.

Anwar turut berharap momentum sama dikekalkan oleh penjawat awam bagi tujuan siap siaga sekiranya berlaku bencana banjir di Sarawak.

Beliau turut mengulangi peringatan kepada agensi pelaksana untuk menyegerakan projek rancangan tebatan banjir (RTB) tanpa perlu menunggu Belanjawan 2023 diluluskan.

“Tidak perlu tunggu kelulusan peruntukan sepenuhnya kerana sebahagian peruntukan telah diluluskan pada Disember lepas. Jadi boleh teruskan, tetapi ikut prosedur,” katanya.

Pada 20 Disember lepas, kerajaan telah meluluskan peruntukan khas (Bajet Mini) 2023 di bawah Akta Kumpulan Wang Disatukan (Perbelanjaan Masuk Akaun) 2022 yang berkuat kuasa 1 Januari lepas bagi tujuan perbelanjaan perkhidmatan membabitkan wang sejumlah RM107,718,676,650.- Bernama


Kemaman bukan kubu kuat PAS: Zahid

KUALA LUMPUR, 29 Rabiulakhir 1445H, Isnin – Pengerusi Barisan Nasional (BN), Datuk Seri Dr Ahmad Zahid Hamidi berkata, parti itu berpeluang merampas kembali kerusi Parlimen Kemaman, Terengganu pada Pilihan Raya Kecil (PRK) 2 Disember ini.

Ini kerana kawasan itu merupakan kubu kuat UMNO dan bukannya parti PAS.

Ahmad Zahid yang juga Timbalan Perdana Menteri berkata, kekalahan parti itu pada Pilihan Raya Umum Ke-15 (PRU15) disebabkan fitnah terhadap UMNO dan BN selain penggunaan sumber kewangan yang luar biasa oleh pihak lawan.

“Kita merasakan Kemaman bukan kubu kuat PAS, Kemaman ialah kubu kuat UMNO.

“Namun, disebabkan terjahan isu fitnah dan juga simbahan kebencian terhadap UMNO khususnya dan BN, serta penggunaan sumber kewangan yang sangat luar biasa pada ketika itu, maka kita kekurangan undi di Kemaman,” katanya pada majlis pengumuman calon BN bagi PRK Kemaman di Menara Dato’ Onn di sini hari ini.

Bekas Panglima Angkatan Tentera Malaysia (ATM) Jeneral (B) Tan Sri Raja Mohamed Affandi Raja Mohamed Noor diumum sebagai calon langsung BN bagi PRK Kemaman.

Ahmad Zahid berkata, Raja Mohamed Affandi yang dibesarkan di Kemaman, dilihat mampu meraih sokongan rakyat sekali gus merampas kembali kerusi berkenaan berdasarkan kepimpinannya dalam ketenteraan.

“Beliau mempunyai latar belakang yang sangat kuat dalam kerjaya ketenteraan dan beliau telah melalui kerjaya profesional ini dengan begitu gigih,” katanya.

Ditanya mengenai penerimaan jentera UMNO dan BN terhadap pemilihan Raja Mohamed Affandi sebagai calon BN, Ahmad Zahid meluahkan keyakinan terhadap sokongan ahli parti dan pengundi di Kemaman.

Suruhanjaya Pilihan Raya (SPR) menetapkan hari pengundian PRK Parlimen Kemaman pada 2 Disember ini manakala tarikh penamaan calon dan hari pengundian awal masing-masing ditetapkan pada 18 dan 28 November.

PRK Parlimen Kemaman perlu diadakan susulan keputusan Mahkamah Pilihan Raya Terengganu pada 26 September , yang membatalkan kemenangan calon PAS, Che Alias Hamid pada PRU15.

Pada PRU15, calon BN Datuk Seri Ahmad Said tewas kepada Che Alias dengan majoriti 27,179 undi sekali gus menyaksikan PAS mendominasi kesemua 14 kerusi Parlimen di negeri berkenaan.

Kerusi Parlimen Kemaman sebelum ini diwakili BN menerusi Datuk Seri Ahmad Shabery Cheek selama tiga penggal, sebelum bertukar tangan kepada Che Alias pada PRU14.- Bernama


Sokongan kaum India pada PN di Selangor meningkat 15 peratus

BANGI, 23 Muharam 1445H, Khamis – Perikatan Nasional (PN) Selangor yakin mampu mencapai kemenangan pada Pilihan Raya Negeri (PRN), Sabtu ini susulan penambahan sokongan kaum India di negeri tersebut.

Malah, kajian lapangan PN di beberapa lokasi terpilih speperti seperti Sungai Panjang, Paya Jaras dan Pelabuhan Klang menunjukkan peningkatan sokongan kaum India sebanyak 15 peratus.

Kajian menunjukkan sokongan kaum Melayu kekal mencatatkan peratusan tertinggi sehingga 70 peratus, manakala sokongan kaum Cina melebihi lima peratus, kata Setiausaha PAS Selangor, Roslan Shahir Mohd Shahir.

“Dengan jumlah pakej rangsangan sebanyak RM2 bilion dengan 112 tawaran 25 pendekatan dan tujuh tunjang, PN telah menerima maklum balas positif daripada rakyat Selangor secara umumnya,” katanya.

Manakala penolakan terhadap gabungan Pakatan Harapan (PH) dan Barisan Nasional (BN) didasari isu-isu berkaitan pencemaran sungai, pengurusan buangan logistik yang lemah, kewujudan kilang haram dan pencerobohan hutan.

Isu itu didakwa menjadi faktor ‘trust deficit’ rakyat terhadap PH dan BN di Selangor.

Pada masa sama, Roslan menjangkakan sebanyak 29 kerusi bakal ditawan termasuk Dewan Undangan Negeri (DUN) Sungai Tua yang ditandingi Menteri Besar Selangor.

Katanya, PN juga yakin mampu mempertahankan kerusi DUN Sijangkang, Selat Kelang dan Gombak selain menawan Hulu Kelang, Sungai Ramal, Kuala Kubu Bharu dan Batu Tiga.

Justeru, beliau merayu kepada semua rakyat Selangor tanpa mengira lapisan umur, kelas ekonomi dan kaum menjalankan tanggungjawab dengan keluar mengundi beramai-ramai pada 12 Ogos ini.


UMNO, Bersatu perlu muafakat demi politik orang Melayu

JELEBU, 22 Rejab 1442H, Sabtu – UMNO dan Bersatu perlu bermuafakat demi masa depan dan pemegangan politik kepada orang Melayu, kata tokoh politik veteran Tan Sri Dr Rais Yatim.

Beliau berkata hubungan antara kedua-dua parti tidak boleh ‘berpatah arang’ begitu sahaja selain turut meletakkan harapan agar UMNO dan Bersatu akan terus kembali mengadakan kerjasama.

“UMNO sahaja tidak boleh berkuasa dan Bersatu sahaja pun tidak boleh berkuasa waima dengan PAS (perlu kerjasama). Komponen parti Melayu ini mesti sedar pentingnya bermuafakat,” katanya kepada pemberita selepas menyerahkan sumbangan bakul makanan kepada penduduk di Kampung Geylang di sini hari ini.

Ketua Bersatu Bahagian Jelebu itu berkata setiap parti perlu ada jiwa bekerjasama dan memajukan negara bersama selain berpendapat mana-mana orang Melayu yang tidak rela bekerjasama, kedudukan kebangsaannya boleh dipersoal.

Rais, yang juga Yang Dipertua Dewan Negara, turut berpandangan semua pihak perlu menghormati kuasa Yang di-Pertuan Agong dengan peranan Perdana Menteri susulan terdapat desakan demi desakan supaya Parlimen kembali bersidang.

“Yang di-Pertuan Agong dan Perdana Menteri mempunyai kuasa mutlak (masing-masing), itu tidak boleh diubah, penentuan situasi itu terserah kepada Perdana Menteri membawa sembah kepada Agong, kalau ada apa-apa yang mahu dipinda,” katanya. – Bernama


Tawaran transformasi: Wujud kebimbangan banyak RUU Islam tak dibentang

BANGI, 4 Safar 1443H, Sabtu – Perdana Menteri, Datuk Seri Ismail Sabri Yaakob diminta memberi penjelasan berhubung inisiatif kelima tawaran Transformasi Parlimen dan Pentadbiran Kerajaan yang diumumkan, semalam.

Ini berikutan, wujud kebimbangan dalam kalangan ramai pihak elemen semak dan imbang bakal terhakis.

Selain itu, Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar turut mempersoalkan, apakah kesannya kepada perundangan Islam bila mana setiap pembentangan perlu mendapat persetujuan semua Ahli Parlimen.

“Nampak gayanya jika semua RUU (rang undang-undang) dibuat secara persetujuan bersama semua Ahli Parlimen sebagaimana inisiatif kelima iaitu ‘Setiap RUU termasuk RUU Perbekalan yang dibentangkan di Parlimen akan dirunding dan dipersetujui secara bersama’.

“Adakah kesannya nanti banyak perundangan Islam sukar dibentang di Parlimen kerana tidak akan mendapat persetujuan bersama.

“Apabila ada persetujuan bersama terhadap sesuatu RUU adakah ia bermakna RUU tersebut tidak akan dibahaskan kelak?,” soalnya dalam status ringkas di Facebook, hari ini.

Tawaran Transformasi Parlimen dan Pentadbiran Kerajaan meliputi; Rang Undang-Undang Anti-Lompat Parti yang akan dibentangkan di Parlimen, pelaksanaan Undi 18 dalam tempoh terdekat (satu Rang Undang-Undang Pindaan Perlembagaan akan dibentangkan) dan pindaan Perlembagaan Persekutuan untuk mengehadkan tempoh jawatan Perdana Menteri kepada 10 tahun.

Selain itu, keseimbangan keanggotaan Jawatankuasa Pilihan Khas Parlimen melibatkan Ahli Parlimen kerajaan dan Ahli Parlimen pembangkang, setiap rang undang-undang termasuk Rang Undang-Undang Perbekalan yang dibentangkan di Parlimen akan dirunding dan dipersetujui secara bersama, ahli parti pembangkang akan dilibatkan dalam Majlis Pemulihan Negara (MPN) untuk memberikan pandangan dan cadangan penambahbaikan.

Terakhir, ketua pembangkang akan diberikan saraan dan kemudahan yang setara dengan seorang menteri.


Usahlah ultra kiasu takutkan rakyat dengan dasar konservatif Melayu

BANGI, 27 Muharam 1445H, Isnin – Prof Dr Mohd Ridhuan Tee Abdullah mengingatkan ultra kiasu supaya jangan cuba untuk menakut-nakutkan rakyat Malaysia dan orang bukan Islam dengan dasar konservatif Melayu.

Beliau menegaskan bahawa semua perkara berkaitan pro-Melayu dan Islam sudah termaktub di dalam Perlembagaan, maka tidak wajar untuk ianya dipertikaikan.

Justeru, bagi Ridhuan Tee, tidak salah sekiranya Kerajaan Madani mahu menjadi lebih konservatif Melayu selepas ini, memandangkan negara adalah Tanah Melayu yang dimiliki orang Melayu dan Bumiputera.

“Takkan dasar-dasar akan menjadi pro-Cina atau pro-India. Mana mungkin, sebab setiap bangsa ada tanah masing-masing. Sebab itu, bangsa Cina membentuk negara China dan bangsa India membentuk negara India.

“Dasar negara-negara ini semuanya menjadi konservatif Cina dan India. Begitu juga di negara-negara kulit putih yang lain. Kenapa kamu tidak pertikaikan?,” katanya dalam tulisan di Ismaweb.net, hari ini.

Tulisan Ridhuan Tee itu sebagai membidas pandangan seorang penganalisis politik yang mendakwa kerajaan gabungan Pakatan Harapan (PH) dan Barisan Nasional (BN) berkemungkinan menjadi lebih konservatif dalam usaha meningkatkan sokongan Melayu.

Felo Kanan Singapore Institute of International Affairs, Oh Ei Sun dilaporkan berkata, gabungan PH-BN tiada pilihan selain berbuat demikian demi mencapai perkara itu.

“Keputusan PRN menunjukkan majoriti orang Melayu, atau Melayu arus perdana, lebih cenderung kepada hala tuju sosiopolitik yang lebih konservatif dan berpandukan keagamaan di negara ini.

“PAS memenuhi keadaan ini dan menang banyak kerusi,” kata Ei Sun.

Mengulas lanjut, Ridhuan Tee berkata, walaupun Perlembagaan jelas memaktubkan hak konservatif Melayu, kaum seperti Cina dan India lebih banyak menikmati kelebihan daripada dasar itu.

“Kamulah yang paling kaya, kamu dapat tinggal dengan aman kerana kamu dijaga oleh anggota keselamatan, kamulah yang mendapat hak beribadat paling banyak, dibantu lagi oleh kerajaan.

“Kerajaan bagi lagi kamu sekolah berasaskan kaum (vernakular) kepada kamu. Mana nak dapat semua ini?

“Orang Cina di negara China atau orang India di negara India, tidak mendapat hak-hak seperti ini. Kenapa kamu masih tidak sedar?,” soalnya.

BACA PENUH ULASAN PROF DR MOHD RIDHUAN TEE ABDULLAH;


Kerjasama Malaysia-China akan lonjak industri getah

KUALA LUMPUR, 3 Rabiulawal 1445H, Selasa – Industri getah negara diunjurkan melonjak pada tahun-tahun akan datang susulan jalinan kerjasama dengan China yang semakin kukuh dalam bidang komoditi.

Timbalan Perdana Menteri, Datuk Seri Fadillah Yusof berkata, lawatan Perdana Menteri Datuk Seri Anwar Ibrahim ke China pada Ahad lepas membuka peluang kepada peningkatan kerjasama dalam bidang komoditi dan industri berasaskan pertanian termasuk getah, minyak sawit, biodiesel, dan akses kemasukan produk pertanian Malaysia ke pasaran China.

Beliau berkata justeru, Kementerian Perladangan dan Komoditi juga merancang untuk mengadakan misi ke negara itu bagi membincangkan kerjasama dalam bidang yang boleh dikembangkan.

“Kalau dilihat dari segi getah, kita boleh mengetengahkan produk yang kita hasilkan, yang digunakan dalam bidang pembinaan iaitu produk yang dapat memastikan bangunan yang dibina tahan daripada gegaran gempa bumi misalnya,” katanya selepas merasmikan Hari Teknologi Lembaga Getah Malaysia (LGM) 2023 di sini, pada Isnin.

Mengulas mengenai produk inovasi getah itu, Fadillah yang juga Menteri Perladangan dan Komoditi berkata LGM bekerjasama dengan Pusat Penyelidikan Tun Abdul Razak (TARRC) untuk menghasilkan teknologi padu berasaskan produk galas getah seismik bagi menangani pergerakan struktur disebabkan perubahan suhu, atau perlindungan daripada gegaran akibat gempa bumi.

Beliau berkata antara struktur di Malaysia yang dibina menggunakan galas getah seismik ialah Jambatan Kedua Pulau Pinang, bangunan Akademi Hevea Malaysia Langkawi serta bangunan Lembaga Minyak Sawit Malaysia (MPOB) di Lahad Datu, Sabah.

LGM dan TARRC turut menjayakan penyelidikan yang dinamakan NaturalFR.

Produk getah yang dihasilkan menggunakan sebatian NaturalFR mempunyai sifat kalis api, rendah asap dan rendah toksik, dan telah digunakan untuk menghasilkan produk kalis api di pintu masuk beberapa stesen kereta api di United Kingdom.

Pada majlis yang sama, Fadillah turut menyaksikan sesi pertukaran dokumen iaitu Memorandum Perjanjian (MoA) antara LGM dengan Jupiter Solution, Natrab MFBI Enterprise dan Majlis Getah Malaysia (MRC) serta Perjanjian Kerjasama Pengkomersialan antara LGM dengan Majlis Getah Malaysia bagi mempromosikan inovasi LGM di dalam dan luar negara.  – Bernama


Ambil kira faktor ekonomi, langkah PKP bersasar sudah memadai

Oleh Athirah Huda Zalhe

BANGI, 28 Ramadan 1442H, Isnin – Langkah kerajaan melaksanakan Perintah Kawalan Pergerakan (PKP) secara bersasar sudah memadai, kerana ia mengambil kira faktor ekonomi dan kelangsungan hidup rakyat.

Meskipun wujud desakan supaya PKP menyeluruh dikuatkuasakan, namun langkah itu berkemungkinan tidak sesuai dan mampu untuk ditanggung rakyat serta pihak kerajaan, kata aktivis Ikatan Pengamal Perubatan Muslim Malaysia (i-Medik), Dr Ahmad Muslim Ahmad Roslan.

Justeru, beliau melihat keputusan dibuat kerajaan ketika ini sudah memadai kerana meletakkan faktor ekonomi dan kelangsungan hidup rakyat khususnya golongan B40 sebagai pertimbangan utama.

“Namun, pada masa sama kita juga melihat trend jangkitan yang semakin meningkat atas ketidakpatuhan SOP di kebanyakan sektor.

“Apatah lagi, dengan kemunculan beberapa varian terbaru COVID-19 seperti B1617 dari India, situasi sekarang memerlukan intervensi yang tepat dan segera,” katanya kepada Ismaweb.net, hari ini.

Dr Ahmad Muslim yang juga Yang Dipertua Ikatan Muslimin Malaysia (ISMA) Damansara berkata, langkah PKP bersasar berdasarkan kes setempat sekurang-kurangnya usaha yang dapat mengurangkan kadar jangkitan meningkat pada musim perayaan.

Apatah lagi, dengan penguatkuasaan larangan rentas negeri dan daerah serta pantauan pergerakan kes menggunakan sistem Hotspots Identification for Dynamic Engagement (HIDE), katanya.

“Paling kurang sektor ekonomi peniaga kecil masih dapat berjalan pada kadarnya. Namun begitu fokus utama pengawalan jangkitan sepatutnya diberikan kepada sektor utama penyumbang jangkitan.

“Menurut kajian, sektor perkilangan dan pembangunan antara penyumbang kluster terbesar iaitu sebanyak 48 peratus dan 11.56 peratus daripada Februari hingga April,” katanya.

Maka, beliau menggesa supaya sektor berkenaan sepatutnya diberikan perhatian khusus, sama ada memperketatkan prosedur operasi standard (SOP) atau ditutup jika terdapat kes.

“Di samping memperkasakan SOP di dalam komuniti, SOP dan perhatian khusus perlu diberikan kepada sektor perkilangan dan pembangunan juga,” katanya.


Tiada perintah berkurung ketika darurat di Batu Sapi: Muhyiddin

KUALA LUMPUR, 2 Rabiulakhir 1442H, Rabu – Kehidupan rakyat tidak terjejas, tiada perintah berkurung atau pemerintahan ala tentera susulan pengisytiharan darurat di Parlimen Batu Sapi, kata Tan Sri Muhyiddin Yassin hari ini.

Perdana Menteri berkata, pentadbiran kerajaan, kegiatan ekonomi dan aktiviti sosial dapat diteruskan tertakluk kepada amalan norma baharu dan peraturan di bawah Perintah Kawalan Pergerakan Bersyarat (PKPB) yang sedang berkuat kuasa di Sabah.

Kerajaan Perikatan Nasional ingin memberi jaminan bahawa apabila pandemik COVID-19 berakhir, Pilihan Raya Kecil (PRK) Batu Sapi akan diadakan pada kadar segera, katanya dalam perutusan khas mengenai pengisytiharan darurat, yang disiarkan oleh televisyen tempatan dan rangkaian media sosial.

“Kehidupan rakyat di Batu Sapi tidak akan terjejas dengan pengisytiharan darurat ini. Tidak ada perintah berkurung atau pemerintahan ala tentera di Batu Sapi,” kata Muhyiddin.

Katanya, kerajaan mengambil kira lima faktor utama sebab PRK Batu Sapi perlu dielakkan.

Pertama atas faktor ancaman terhadap kesihatan awam, kedua kekangan Suruhanjaya Pilihan Raya (SPR) untuk mendapatkan petugas pilihan raya, ketiga pergerakan rentas daerah dalam kalangan petugas pilihan raya dan pengundi tidak dapat dielakkan.

Keempat kebimbangan risiko jangkitan dalam kalangan pengundi terutamanya warga emas serta kelima kesan ke atas kehidupan sosial dan ekonomi penduduk di Batu Sapi sekiranya penularan COVID-19 berlaku secara mendadak selepas PRK itu.

PRK itu diadakan susulan kematian penyandangnya Datuk Liew Vui Keong pada 2 Oktober lepas. SPR menetapkan penamaan calon pada 23 November, manakala pengundian awal pada 1 Disember dan pengundian pada 5 Disember.

Muhyiddin berkata, pengalaman Pilihan Raya Negeri (PRN) Sabah menunjukkan bahawa pilihan raya yang diadakan ketika COVID-19 sedang melanda menjadi punca penularan gelombang ketiga wabak itu, manakala SPR pula sukar mendapat petugas pilihan raya disebabkan kebimbangan kemungkinan terkena jangkitan virus itu.

“Setakat 6 November, SPR hanya berjaya melantik 143 orang petugas pilihan raya iaitu 17.1 peratus sahaja berbanding 837 orang yang diperlukan bagi pelaksanaan PRK Batu Sapi,” katanya.

Sekiranya PRK itu diadakan, pergerakan rentas daerah dalam kalangan petugas pilihan raya dan pengundi tidak dapat dielakkan dan ini akan meningkatkan risiko penularan pandemik itu ke daerah-daerah lain di Sabah, katanya.

Terdapat 32,962 pengundi berdaftar di Parlimen Batu Sapi dengan 7,377 orang merupakan pengundi berumur 60 tahun ke atas atau 22.3 peratus daripada jumlah keseluruhan pengundi.

“Sebagai kerajaan yang prihatin dan bertanggungjawab yang keutamaannya ialah untuk melindungi nyawa setiap rakyat, situasi seperti ini mestilah dielakkan,” katanya.

“Kita tidak mahu berlaku lonjakan kes-kes baharu COVID-19 di Batu Sapi khususnya, dan di Sabah amnya sekiranya pandemik ini menular selepas PRK Batu Sapi diadakan.

“Ini tentu sekali akan menjejaskan usaha-usaha yang sedang dilakukan oleh para ‘frontliners’ kita, yang sebahagian besarnya agak keletihan setelah sekian lama berhempas-pulas membendung wabak ini,” kata Muhyiddin.

Data menunjukkan pada 12 September (Hari Penamaan Calon) PRN Sabah terdapat 808 kes kumulatif di Sabah dan angka itu meningkat kepada 1,547 kes semasa hari mengundi pada 26 September dan seterusnya meningkat secara mendadak dalam tempoh empat minggu, selepas itu dengan 11,285 kes terkumpul direkodkan pada 24 Oktober.

Perdana Menteri berkata, berdasarkan faktor-faktor itu, kabinet berpandangan PRK Batu Sapi wajar dibatalkan dan ditangguhkan ke satu tarikh lain yang lebih sesuai, iaitu apabila pandemik COVID-19 berakhir.

Beliau berkata, Peguam Negara telah memberikan pandangan bahawa tidak ada cara lain untuk membatalkan PRK Batu Sapi melainkan dengan pengisytiharan darurat di bawah Perkara 150 Perlembagaan Persekutuan.

Muhyiddin berkata, beliau telah diterima menghadap Yang di-Pertuan Agong hari ini untuk menyembah maklum nasihat kabinet supaya Seri Paduka Baginda mengisytiharkan darurat di bawah Perkara 150 Perlembagaan Persekutuan di Parlimen Batu Sapi.

“Bertindak atas nasihat Jemaah Menteri, Seri Paduka Baginda Tuanku telah berkenan untuk mengisytiharkan darurat bagi kawasan Batu Sapi dan memasyhurkan Ordinan Darurat (Kuasa-Kuasa Perlu) 2020 yang membolehkan Pilihan Raya Kecil Batu Sapi yang dijadualkan 5 Disember 2020 dibatalkan dan ditangguhkan ke suatu tarikh yang akan ditentukan kelak,” katanya. -Bernama


Israel, UAE rancang hapus UNRWA

PARIS, 15 Jamadilawal 1442H, Rabu – Negara haram Israel dan Emiriah Arab Bersatu (UAE) didakwa berpakat untuk menghapuskan Agensi Kerja dan Bantuan Palestin (UNRWA), lapor akhbar Perancis Le Monde.

UNRWA adalah sebuah organisasi yang bertanggungjawab menjaga kebajikan pelarian Palestin sejak tahun 1949.

Agensi itu ditubuhkan selepas 700,000 penduduk Palestin dipaksa meninggalkan negara mereka oleh tentera Zionis untuk mewujudkan negara Israel.

UNRWA juga membantu lebih dua juta penduduk Gaza yang menderita akibat sekatan rejim Zionis sejak 10 tahun lalu.

Menurut Le Monde, rancangan itu telah berjalan sejak Israel dan UAE mengumumkan hubungan normalisasi antara satu sama lain pada Ogos.

Hal ini berikutan UNRWA telah berhenti daripada menerima dana Presiden Amerika Syarikat (AS), Donald Trump yang membawanya ke ambang muflis.

Sebelum ini, UAE bersama Qatar dan Arab Saudi telah menjadi penyokong utama UNRWA pada 2018 dan 2019.

AS, yang juga penyumbang tunggal UNRWA terbesar telah mengurangkan sumbangannya daripada AS$360 juta menjadi hanya AS$60 juta pada 2018, seterusnya jumlah bantuan itu menjadi sifar pada 2019.

Ketua Pesuruhjaya UNRWA, Pierre Krahenbuhl ketika itu mengecam bantuan yang dihentikan AS.

“Maruah dan keselamatan jutaan pelarian Palestin telah dipertaruhkan, di mana mereka memerlukan bantuan makanan dan keperluan lain di Jordan, Lubnan, Syria, Tebing Barat dan Semenanjung Gaza,” katanya.

UNRWA ditubuhkan untuk memberi bantuan kepada pelarian Palestin dan mandatnya diperbaharui setiap tiga tahun.

Agensi itu turut menyediakan perkhidmatan persekolahan dan perubatan kepada jutaan pelarian miskin di Jordan, Lubnan dan Syria, serta wilayah Palestin. – Agensi


Utamakan individu belum divaksin sebelum beri suntikan ‘booster’

KUALA LUMPUR, 1 Muharram 1443H, Selasa – Keutamaan pemberian vaksin perlu diberikan kepada orang yang belum divaksinasi terlebih dahulu sebelum pemberian suntikan penggalak (booster shot).

Penasihat kepada Menteri Sains, Teknologi dan Inovasi, Prof Madya Dr Mohd Ghows Mohd Azzam dalam satu siri ciapan di laman Twitter, hari ini mengatakan bahawa para pakar bersetuju bahawa data untuk suntikan penggalak adalah tidak cukup kuat pada masa ini.

“Adakah ia berkesan? Mungkin ya. Adakah perlu sekarang? Belum. (Keutamaan) harus diberikan kepada orang yang tidak divaksinasi terlebih dahulu. Vaksinkan sebanyak mungkin orang.

“Memberi suntikan penggalak untuk meningkatkan keberkesanan bagi seseorang yang sudah mempunyai perlindungan (divaksin) tidak harus diutamakan daripada mereka yang tidak mempunyai perlindungan (tidak divaksinasi). Kecuali untuk keadaan yang mendesak,” katanya.

Bulan lalu, Menteri Penyelaras Program Imunisasi Covid-19 Kebangsaan (PICK) mengatakan bahawa Malaysia sudah memulakan perbincangan dengan syarikat farmaseutikal mengenai kemungkinan mendapatkan suntikan penggalak vaksin COVID-19 serta vaksin untuk kanak-kanak menjelang tahun depan.

Beliau mengatakan bahawa walaupun perbincangan sedang berlangsung, cadangan dari pakar kesihatan tempatan mengenai perlunya dos tambahan akan diberikan minggu depan.

Sementara itu, Dr Mohd Ghows berkata, walaupun semua vaksin menunjukkan pengurangan antibodi, memori sel-B dan sel-T akan tetap ada.

“Para saintis melihat kepada apa yang dipanggil sebagai hubung kait perlindungan vaksin (tahap antibodi peneutralan diperlukan),” kata Dr Mohd Ghows, sambil menambah bahawa kajian sedang dilakukan mengenai mengapa ujian antibodi untuk orang ramai tidak digalakkan.

Kerajaan juga telah menasihati orang ramai agar tidak menjalani ujian antibodi COVID-19 kerana masih belum ada garis panduan klinikal yang dikeluarkan mengenai isu ini.

Mengenai hal ini, Khairy Jamaluddin mengatakan bahawa garis panduan yang dikeluarkan oleh Pusat Pengendalian dan Pencegahan Penyakit dan Pentadbiran Makanan dan Dadah Amerika Syarikat serta negara-negara lain menunjukkan bahawa ujian tersebut tidak digalakkan.


Puluhan ribu rakyat Sudan bantah perjanjian antara PM-tentera

KHARTOUM, 21 Rabiulakhir 1443H, Jumaat – Puluhan ribu rakyat mengadakan demonstrasi di jalan Khartoum dan bandar lain, memberi tekanan terhadap pemimpin tentera selepas memeterai perjanjian untuk membawa pulang Perdana Menteri yang digulingkan dalam rampasan kuasa bulan lalu.

Parti politik terkemuka dan gerakan protes menentang keputusan Perdana Menteri, Abdalla Hamdok pada Ahad untuk menandatangani perjanjian itu dengan tentera.

Sesetengah pihak menggelarnya sebagai pengkhianatan atau mengatakan ia menyediakan perlindungan politik untuk pengambilalihan.

“Revolusi adalah revolusi rakyat. Tentera kembali ke berek!” laungan penunjuk perasaan di Al Daim, daerah kelas pekerja Khartoum.

Peserta protes turut meminta keadilan untuk mereka yang terbunuh dalam demonstrasi sebelum ini.

Penunjuk perasaan juga menutup jalan utama di kejiranan Sahafa di ibu negara.

Sambil membawa bendera Sudan, mereka melaungkan “Burhan anda tidak akan memerintah. Tunduk dengan pemerintahan tentera,” merujuk kepada pemimpin tentera Sudan Abdel Fattah al-Burhan.

Siaran langsung langsung di media sosial turut menunjukkan protes di bandar termasuk Port Sudan, Kassala, Wad Madani dan El Geneina di Darfur Barat.

Dalam perkembangan lain, Pertubuhan Bangsa-Bangsa Bersatu (PBB) berkata, laporan menunjukkan sekurang-kurangnya 43 orang terbunuh dalam keganasan antara kaum di Jebel Moon di Darfur Barat sejak 17 November, dengan 46 kampung dibakar dan dirompak.

“Kami juga bimbang dengan laporan rogol yang dilakukan terhadap wanita dan kanak-kanak perempuan serta laporan 20 kanak-kanak hilang,” kata misi PBB di Sudan, meminta kerajaan dan kumpulan bersenjata yang menandatangani perjanjian damai tahun lalu untuk melindungi orang awam. – Agensi


Jangan timbulkan polemik pelaksanaan Modul Penghayatan Hadis 40 Imam Nawawi

KUALA LUMPUR, 9 Safar 1445H, Sabtu – Semua pihak diminta untuk tidak menimbulkan sebarang polemik yang boleh mengganggu-gugat matlamat murni pelaksanaan Modul Penghayatan Hadis 40 Imam Nawawi oleh Kementerian Pendidikan (KPM).

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, KPM dalam kenyataan semalam jelas menyatakan program itu disasarkan kepada guru dan murid beragama Islam sahaja.

“Dalam kenyataan KPM di media sosial rasmi bertarikh 25 Ogos 2023 menjelaskan pelaksanaan Modul Penghayatan Hadis 40 Imam Nawawi bertujuan untuk menerapkan semangat ihsan, kasih sayang dan memperkasakan pemahaman agama dalam kalangan guru dan murid beragama Islam.

“Jabatan Perdana Menteri (Hal Ehwal Agama) memberikan sokongan penuh kepada pelaksanaan Modul Penghayatan Hadis 40 Imam Nawawi oleh KPM,” katanya dalam kenyataan hari ini.

Mohd Na’im turut menyeru semua pihak supaya memberikan penumpuan membangunkan negara khususnya pembangunan modal insan generasi MADANI seperti yang dihasratkan Perdana Menteri, Datuk Seri Anwar Ibrahim.

KPM dalam kenyataan semalam memaklumkan program rintis Modul Penghayatan Hadis 40 Imam Nawawi akan dilaksanakan dengan melibatkan guru dan murid beragama Islam di 61 Sekolah Menengah Kebangsaan Agama (SMKA) dan 228 Sekolah Agama Bantuan Kerajaan (SABK) seluruh negara. – Bernama


COVID-19: 20 kes baharu hari ini, 17 penularan tempatan

KUALA LUMPUR, 1 Safar 1442H, Sabtu – Sebanyak 20 kes baharu melibatkan 17 kes penularan tempatan dan satu kematian dilaporkan di Kedah hari ini, menurut Ketua Pengarah Kesihatan Tan Sri Dr Noor Hisham Abdullah.

Beliau berkata perkembangan terbaharu itu menjadikan jumlah kumulatif kes positif COVID-19 di Malaysia kini sebanyak 10,167 kes dengan 130 kematian, manakala kes aktif dengan kebolehjangkitan berjumlah 722.

Bagi 17 kes penularan tempatan, 14 kes melibatkan warga tempatan dan tiga kes bukan warganegara, katanya.

Sebanyak sembilan kes dicatatkan di Kedah termasuk lapan kes daripada Kluster Sungai dan satu kes Jangkitan Pernafasan Akut Teruk (SARI) di Hospital Sultanah Bahiyah manakala lapan kes dicatatkan di Sabah.

“Tiga kes saringan rujukan ke Hospital Tawau dari Hospital Semporna yang melibatkan dua bukan warganegara; satu kes SARI di Hospital Tawau; satu kes saringan prapembedahan di Hospital Keningau; satu kes saringan komuniti di Tawau; satu kes daripada Kluster Benteng LD; dan satu kes daripada Kluster Bakau yang melibatkan bukan warganegara, iaitu kluster baharu di Semporna,” katanya. – Bernama


4,000 sertai Khatam Quran Perdana anjuran Wanita ISMA

BANGI, 28 Ramadan 1444H, Khamis – Biro Wanita Ikatan Muslimin Malaysia (ISMA) menekankan kepentingan al-Quran sebagai panduan utama dalam kehidupan dan ia adalah permulaan bagi segala ilmu.

Ketua Wanita ISMA, Shazamawati Zam Hashari berkata, meskipun terdapat banyak pertandingan musabaqah al-Quran di seluruh negara, maksiat masih kerap berlaku dalam kalangan masyarakat.

“Maksiat tetap kian berleluasa, masalah sosial kian meningkat dari masa ke semasa.

“Masyarakat terus rosak. Kenapa ini berlaku? Tidak lain dan tidak bukan kerana jauhnya kita daripada al-Quran.

“Al-Quran tidak difahami dengan sebaiknya, al-Quran tidak dijadikan panduan utama dalam kita menyusun kehidupan,” katanya.

Tambah beliau, masyarakat yang berpegang teguh dengan ajaran di dalam al-Quran pasti akan mencapai kemajuan kerana kemunduran bukan ciri-ciri Islam.

“Ketahuilah permulaan kepada segala ilmu itu adalah daripada al-Quran.

“Kemunduran umat Islam hari ini adalah kerana mereka tidak menjadikan al-Quran sebagai pegangan mereka,” katanya.

Biro Wanita ISMA menganjurkan Majlis Khatam Quran Perdana baru-baru ini di cawangan ISMA seluruh negara serta dihadiri lebih 4000 wanita di seluruh Malaysia.


Banjir: Paras air di Taman Sri Muda semakin surut

SHAH ALAM, 17 Jamadilawal 1443H, Rabu – Proses mengepam air keluar dari kawasan banjir di Taman Sri Muda, Seksyen 25 di sini, berjalan lancar walaupun hujan lebat melanda sekitar Shah Alam awal pagi tadi.

“Pagi tadi dah surut juga walaupun hujan jam 4 pagi,” kata Ketua Pengarah Agensi Pengurusan Bencana Negara (NADMA), Datuk Dr Aminuddin Hassim secara ringkas ketika dihubungi Bernama hari ini.

Beliau berkata, demikian bagi mengulas perkembangan proses menyedut air bah di kawasan tersebut yang bermula sejak awal pagi semalam.

Semalam, Menteri di Jabatan Perdana Menteri (Tugas-Tugas Khas), Datuk Dr Abdul Latif Ahmad memaklumkan, lebih 80 peratus air banjir di Taman Sri Muda, Shah Alam telah disedut keluar dan dilepaskan ke Sungai Klang.

“Jika 80 peratus boleh selesai dalam 17 jam dan baki 20 peratus lagi ikut logik esok pagi boleh diselesaikan jika tidak hujan,” katanya. – Bernama


7 kilang, stor musnah dalam kebakaran di Cheras

KUALA LUMPUR, 11 Zulhijjah 1444H, Jumaat – Tujuh kilang dan satu stor simpanan barangan musnah manakala dua  lagi rosak teruk dalam kebakaran di Kawasan Perindustrian Budiman, Cheras di sini awal pagi tadi.

Pengarah Jabatan Bomba dan Penyelamat Malaysia (JBPM) Selangor, Wan Md Razali Wan Ismail berkata, kejadian yang berlaku kira-kira jam 2 pagi itu tidak melibatkan mangsa.

“Pihak bomba telah menerima panggilan kecemasan pada pukul 2.15 pagi dan pasukan pertama sampai ke lokasi kejadian 23 minit kemudian.

“Seramai 48 anggota bersama 10 jentera dan empat lori tangki air bersama sebuah ambulans dari Balai Bomba dan Penyelamat (BBP) Bandar Tun Hussein Onn, BBP Serdang, BBP Pandan, BBP Kajang, BBP Bangi, BBP Petaling Jaya, BBP Shah Alam dan BBP Cyberjaya dikerahkan ke lokasi,” katanya dalam kenyataan di sini hari ini.

Katanya, kebakaran bermula daripada empat kilang di kawasan berkenaan yang kemudian merebak ke kilang lain yang terletak berhampiran.

“Api merebak dengan pantas berikutan pengubahsuaian kilang dan kedudukan yang rapat, kilang-kilang yang terlibat juga padat dengan bahan yang mudah terbakar,” katanya.

Wan Md Razali berkata, lapan premis yang musnah sepenuhnya dalam kebakaran itu adalah sebuah stor simpanan barang acara dan tujuh kilang melibatkan kilang barang plastik, kilang model rumah, kilang tembakau, kilang membuat perabot dan tilam, kilang audio kereta dan kilang makanan kucing.

Katanya, api dapat dikawal pada 4.37 pagi tadi dengan kerja-kerja memadam api di lokasi masih berjalan dan punca kejadian masih dalam siasatan. – Bernama


Malaysia sedang dipimpin kerajaan kakistokrasi?

BANGI, 15 Zulhijjah 1444H, Selasa – Kerajaan Madani gabungan Pakatan Harapan (PH) dan Barisan Nasional (BN) adalah kerajaan kakistokrasi yang diisi dengan penipuan, kronisme, budaya rasuah dan juga salah guna kuasa.

Lebih daripada itu, ia dicampuri fitnah, dendam dan segala ketidakcekapan yang akhirnya menatijahkan kegagalan dalam pengurusan negara di semua peringkat, demikian kata Ketua Pemuda PAS Selangor, Mohamed Sukri Omar.

Beliau mendakwa, pentadbiran sekarang diurus secara suka hati dengan kepentingan peribadi, bukan dengan idea kepakaran serta perancangan.

“Pentadbiran berkenaan akan memberi kesan buruk kepada rakyat dan negara sehingga boleh menyebabkan masalah ekonomi, kebajikan, kesihatan, pendidikan, sosial akan melanda.

“Apabila urusan diserahkan kepada bukan ahlinya, maka kehancuran lah yang akan tiba,” katanya.

Mohamed Sukri mendakwa, negara sedang dipimpin oleh Perdana Menteri yang banyak berbohong, populis dan tidak adil.

Ini termasuk, Timbalan Perdana Menteri yang dilantik dari golongan kluster mahkamah.

“Barisan kabinet rata-ratanya tidak cekap dalam melaksanakan tugas dan tidak kompeten. Budaya ‘u-turn’ yang tidak berkesudahan.

“Ketiadaan hala tuju berkenaan isu ekonomi dan kos sara hidup. Kita semua hakikatnya sedang ditindas oleh sebuah kerajaan kleptokrat yang mentadbir secara kakistokrat.

“7 bulan pemerintahan kerajaan Madani adalah bukti yang boleh dinilai oleh masyarakat,” katanya.

Justeru, beliau menegaskan rakyat mempunyai kuasa untuk memilih dan mengundi pada pilihan raya nanti.

“Rakyat ada kuasa. Lantiklah pemimpin yang adil, prihatin dan bersih,” katanya.


Aminuddin tak gentar berentap di Temerloh

BANGI, 9 Rabiulakhir 1444H, Jumaat – Meskipun menemui jalan sukar, itu bukan tiket untuk calon Gerakan Tanah Air (GTA) kerusi Parlimen Temerloh, Aminuddin Yahaya berundur daripada berjuang.

Bertanding atas tiket parti Pejuang Tanah Air (Pejuang), beliau difahamkan akan menentang calon Barisan Nasional (BN), Datuk Seri Mohd Sharkar Shamsudin, Mohd Hasbie Muda daripada Pakatan Harapan (PH) dan calon Perikatan Nasional (PN), Salamiah Mohd Noor pada Pilihan Raya Umum ke-15 (PRU15) nanti.

Sebagai seorang anak jati Temerloh, Aminuddin yakin dapat memberikan kelebihan yang banyak kepada beliau selaku calon sekali gus berkhidmat kepada masyarakat setempat.

“Saya akan berusaha bersungguh-sungguh berjuang untuk mendapat sokongan majoriti rakyat Temerloh bagi memenangi kerusi ini demi merealisasikan segala visi dan misi yang ingin dibawa demi agama, bangsa dan tanah air.

“Mungkin ramai yang beranggapan ianya jalan sukar berhadapan Barisan Nasional di Pahang ini tetapi bagi yang sekian lama mengikuti perjuangan saya, saya memang biasa berjuang menongkah arus dan bukan menjadi biasa-biasa sahaja,” katanya dalam satu kenyataan.

Aminuddin yang juga Pengerusi GTA Pahang menegaskan, penyertaan beliau dalam PRU15 ini untuk menang demi membawa aspirasi dan agenda yang besar, bukan untuk mencuba-cuba sahaja.

“Sesungguhnya Allah Maha Memberi Pertolongan dan Maha Berkuasa,” katanya.

Pada PRU14 yang lalu, kerusi Parlimen Temerloh dimenangi calon Parti Keadilan Rakyat (PKR), Datuk Mohd Anuar Mohd Tahir dengan majoriti 1,904 undi.


109 kes baharu di China, berpunca dari ‘jurujual tanpa gejala’

BEIJING, 6 Jamadilakhir 1442H, Selasa – China mengenakan perintah berkurung ke atas hampir tiga juta rakyatnya susulan peningkatan kes wabak COVID-19.

Wilayah Timur Laut Jilin dikenakan perintah itu kerana China melaporkan terdapat 109 jangkitan baharu, dipercayai berpunca daripada seorang jurujual tanpa gejala.

Jurujual berkenaan yang kini sedang dikuarantin telah melakukan perjalanan ke dua bandar berbeza bagi memberi taklimat penjagaan kesihatan kepada penduduk warga emas.

Siasatan sedang dilakukan ke atas pusat penjagaan kesihatan jurujual yang menganjurkan bengkel berkenaan, bagi menentukan sama ada mereka menjalankan perniagaan haram.

Sebuah akhbar kerajaan, The People’s Daily pada Isnin menyifatkan bengkel terbabit telah mempertaruhkan nyawa demi mendapatkan wang, dengan alasan kononnya mengambil berat akan kesihatan warga emas.

Pada masa sama, lebih daripada 19 juta orang di seluruh Timur Laut China dilarang meninggalkan kediaman mereka dan hanya dibenarkan berbuat demikian dalam tempoh tiga hari sekali untuk membeli barang keperluan.

Selain itu, sekatan turut dilakukan di kawasan lain di Timur Laut China termasuk satu daerah di Harbin, kini mengadakan festival arca ais, yang menjadi tumpuan pelancong.

Malah, pihak berkuasa tempatan turut mengenakan sekatan di dua bandar di wilayah Hebei di luar Beijing, yang menyumbang sebahagian besar kes COVID-19 dalam beberapa minggu terakhir, selain 12.5 juta penduduk diarahkan untuk tidak keluar daripada rumah masing-masing.

Lebih 20,000 penduduk kampung di daerah itu telah ditahan di pusat kuarantin, lapor media negeri minggu lalu. -Agensi


COVID-19: Tiada produk ayam sejuk beku Brazil di Sarawak

KUCHING, 24 Zulhijjah 1441H, Jumaat – Sarawak tidak membenarkan pengimportan bahagian ayam dari Brazil atau mana-mana negara yang diketahui mengalami masalah penyakit ayam itik, kata Pengerusi Jawatankuasa Pengurusan Bencana Negeri Datuk Amar Douglas Uggah Embas hari ini.

Beliau berkata negeri ini mempunyai bekalan ayam tempatan yang mencukupi selain daripada mengimport hanya dari negara yang diperakui mengeluarkan produk ayam yang bebas penyakit.

“Saya ingin memaklumkan kepada semua warga Sarawak bahawa kami (kerajaan negeri) tidak membenarkan pengimportan bahagian ayam dari Brazil,” katanya dalam satu sidang media sebagai respons kepada kebimbangan mengenai terdapat kesan-kesan COVID-19 ditemukan pada sampel kepak ayam sejuk beku dari negara Amerika Latin itu yang dibawa masuk ke China.

Menurut satu laporan Cable News Network (CNN) semalam, kesan-kesan virus itu ditemukan Rabu lepas pada permukaan sampel yang diambil daripada satu kelompok kepak ayam semasa penyaringan makanan sejuk beku yang diimport di Daerah Longgang, Shenzen, China.

Memetik kenyataan pihak berkuasa tempatan di sana, laporan berkenaan menyatakan dapatan itu merupakan yang terkini dalam siri laporan produk makanan diimport tercemar dalam negara itu.

Sementara itu, Uggah yang juga Timbalan Ketua Menteri Sarawak berkata kerajaan negeri telah menyumbangkan RM1 juta untuk menaik taraf keupayaan penyaringan COVID-19 di Pusat Jantung Sarawak, Kota Samarahan dekat sini.

Beliau berkata sumbangan itu merupakan sebahagian daripada usaha berterusan kerajaan negeri untuk meningkatkan kecekapan dalam menangani penyakit itu selepas Sarawak menghadapi kesukaran mendapatkan keputusan yang pantas daripada sampel swab yang diambil ketika peringkat awal pandemik itu.

“Memang pada awalnya COVID-19 ini menular di Sarawak, kapasiti adalah terhad. Kita cuma ada satu pusat saringan di Kuching. Maka sebahagian besar sampel dihantar ke Kuala Lumpur dan mengambil masa empat ke lima hari untuk mendapatkan keputusan,” katanya.

Setakat ini, Kerajaan Ngeri Sarawak telah menyumbang sebuah mesin “Polymerase Chain Reaction” (PCR) di Hospital Sibu, selain daripada sebuah mesin pengekstrakan berautomat yang digunakan di Hospital Miri.

Beliau berkata sektor swasta di negeri ini juga memainkan peranan mereka dalam memerangi penyakit itu dengan mendermakan empat mesin PCR dan sebuah mesin pengekstrakan berautomat untuk meningkatkan kapasiti penyaringan. – Bernama


Aktivis Muna dan Mohammed al-Kurd dibebaskan dari tahanan Zionis

BAITULMAQDIS, 26 Syawal 1442H, Isnin – Aktivis Muna al-Kurd dan Mohammed al-Kurd, yang sentiasa ke hadapan dalam kempen untuk menghentikan pengusiran penduduk Palestin dari kejiranan Sheikh Jarrah di Baitulmaqdis Timur, telah dibebaskan daripada tahanan beberapa jam setelah mereka ditangkap oleh polis Israel.

“Tidak kira apa yang mereka lakukan untuk menakut-nakutkan dan bertindak ganas, tiada penangkapan yang akan menakutkan kami.

“Kami akan tinggal di rumah kami dan kami akan terus mempertahankan tanah tempat kami dilahirkan dan dibesarkan,” kata Muna kepada wartawan selepas pembebasannya pada hari Ahad.

Sementara itu, kembarnya, Mohammed memberitahu wartawan: “Kami tidak takut, kami tidak goyah, kami akan terus bersuara menentang semua ketidakadilan ini, dan kami akan terus melindungi rumah kami.”

Rakaman di media sosial pada hari Ahad menunjukkan Muna, 23, yang keluarganya menghadapi pengusiran dari rumah mereka di Sheikh Jarrah setelah penceroboh haram Yahudi memenangi keputusan mahkamah Israel, digari dan ditahan pegawai Zionis.

Saudara kembarnya, Mohammed kemudian menyerahkan diri ke balai polis setelah menerima saman, kata ayah mereka. Kedua-duanya dibebaskan beberapa jam kemudian.

Penyokong mereka mengatakan bahawa penahanan kembar itu adalah sebahagian daripada usaha Israel yang lebih luas untuk menghentikan penentangan terhadap pengusiran di Sheikh Jarrah, di mana penceroboh haram Yahudi ingin berpindah ke rumah El-Kurd dan yang lain di bawah perintah mahkamah.

Penahanan itu berlaku sehari selepas polis di Sheikh Jarrah menangkap seorang wartawan dengan rangkaian media Al Jazeera yang berpangkalan di Qatar, Givara Budeiri, yang membuat liputan tunjuk perasaan di sana.

Dia ditahan selama empat jam sebelum dibebaskan dan dihantar ke hospital dengan tangan yang patah. Tidak jelas bagaimana tangannya patah, tetapi majikannya menyalahkan penganiayaan polis. – Agensi


Empat lagi terbunuh, Israel serang kediaman 6 tingkat di Gaza

GAZA, 20 Syawal 1444H, Khamis – Empat lagi rakyat Palestin terbunuh, manakala tujuh yang lain cedera dalam serangan udara Israel ke atas Semenanjung Gaza untuk tiga malam berturut-turut.

Menurut sumber perubatan Palestin pada Khamis, serangan terbaharu berlaku ke atas bangunan kediaman enam tingkat di bandar Khan Younis, di selatan Semenanjung Gaza.

Sumber mengesahkan, mangsa terbabit serangan mengalami kecederaan ringan dan sederhana, manakala ada juga yang dilaporkan kritikal.

Kesemua mereka masih dirawat di Hospital Nasser di Khan Younis.

Korban bagi insiden terbaharu ini menjadikan jumlah kematian kepada 25 dan mangsa cedera meningkat 76 orang sejak permulaan serangan ganas Israel pada malam Selasa.

Terdahulu, pendudukan Israel mengebom dua rumah dan mengubahnya menjadi runtuhan – satu di bandar Beit Hanon di utara Gaza dan satu lagi di Khan Younis.

Jihad Islam di Palestin berkabung di atas kematian salah seorang komander tenteranya, Ali Ghali yang terkorban dalam serangan udara di Khan Younis.

Dalam satu kenyataan, tentera Zionis mendakwa, serangannya itu menyasarkan seorang komander Jihad Islam yang didakwa bertanggungjawab melakukan serangan roket ke arah Israel.- Agensi


Masyarakat Cina tak mahu bilangan SJKC dikurangkan

KUALA LUMPUR, 10 Safar 1444H, Rabu – Masyarakat Cina tetap tidak berganjak daripada pendirian mereka untuk tidak mengurangkan bilangan Sekolah Jenis Kebangsaan Cina (SJKC) meskipun bilangan murid sedikit.

“Tak boleh kurang walaupun sebuah sekolah (tak mau gabung, hanya boleh dipindahkan),” demikian lapor akhbar berbahasa Cina, China Press.

Sebelum ini, Timbalan Menteri Pendidikan 1, Datuk Dr Mah Hang Soon ketika merasmikan pembukaan SJKC Bandar Kajang 2 mengumumkan, Mesyuarat Jawatankuasa Kerja SJKC Mikro yang pertama sepatutnya diadakan pada 6 September.

Bagaimanapun, ia ditangguhkan ke hari ini kerana sebilangan wakil dari pertubuhan Cina tidak dapat hadir pada tarikh asal.

Hang Soon ketika itu berkata, terdapat 1,302 buah SJKC di seluruh negara.

Manakala, 616 daripadanya terdiri daripada SJKC mikro yang bersamaan dengan 47.67 peratus.

Sehubungan itu, beliau berkata,  Jawatankuasa Kerja SJKC Mikro ditubuhkan bertujuan agar kajian yang mendalam dan profesional boleh dijalankan untuk manfaat SJKC mikro ini.

Selain itu, Jawatankuasa Kerja SJKC Mikro juga bakal mendengar pandangan dari Lembaga Pengurus Sekolah Cina dan Persatuan Ibu Bapa dan Guru (PIBG) untuk perancangan masa depan sekolah-sekolah ini.

China Press melaporkan, isu-isu melibatkan SJKC mikro amat membimbangkan pertubuhan-pertubuhan Cina di Malaysia.

Antaranya ialah masalah sekolah kurang murid, cadangan Kementerian Pendidikan Malaysia (KPM) agar sekolah-sekolah kurang murid ini digabungkan dan masalah tiada dana yang mencukupi untuk memindahkan SJKC ke lokasi baru.

Hang Soon berkata, beliau menubuhkan Jawatankuasa Kerja SJKC mikro kerana isu-isu berkenaan SJKC mikro tidak pernah ditangani dengan sebaiknya sebelum ini dan KPM juga tak pernah menubuhkan jawatankuasa khas untuk membincangkannya.

Oleh itu, beliau mahu jawatankuasa ini dapat menyelesaikan pelbagai isu membabitkan SJKC selain dapat menarik perhatian lebih ramai orang tentang isu ini.